Kisah Kapten Samuel Bellamy, Lanun Paling Kaya di Dunia

Black Sam Bellamy mungkin nama yang cukup menggerunkan bagi seorang lanun. Walaupun, lelaki bernama Samuel Bellamy ini langsung tidak mempunyai reputasi sebagai kapten yang kejam dan ganas. Sebaliknya, dia dikatakan bersikap adil terhadap orang-orang tawanannya dan murah hati terhadap anak buahnya.

Sebaliknya, nama panggilan tersebut berasal dari rambutnya yang berwarna hitam likat kerana dia tidak gemar memakai rambut palsu seperti kebiasaan kapten lanun yang lain. Walaupun dia dikatakan lemah lembut dan adil, Sam Bellamy masih mengumpulkan banyak kekayaan dengan merompak kapal lain. Dari 1716 hingga 1717, dia dan anak buahnya mengumpul lebih dari $140 juta harta.

Tetapi mereka kehilangan semuanya termasuk nyawa mereka dalam bangkai kapal yang karam di luar pesisir pantai Massachusetts. Dan walaupun dia sejak dari mudanya tidak ingin menjadi seorang lanun, Samuel "Black Sam" Bellamy telah tertulis dalam sejarah sebagai salah satu lanun yang paling terkenal dan kaya dalam sejarah.

Dan hari ini, ahli arkeologi bawah laut masih mencari semua emas, perak dan permata yang ditinggalkan kapalnya yang terkubur di dasar laut.

Dilahirkan sekitar 1689 di barat England, Samuel Bellamy sudah pergi bekerja ke laut pada usia muda. Ibunya mati ketika usianya masih muda dan keluarganya hidup dalam kemiskinan. Menjelang tahun 1702, Samuel Bellamy telah bekerja sebagai anak kapal, menyediakan layanan minimum untuk kapal angkatan laut.

Pada usia 17 tahun pada tahun 1706, dia sudah menjadi pelaut yang mahir. Dan pada tahun 1714 atau 1715, dia telah berpeluang ke Amerika Syarikat. Menurut sejarah tempatan, dia menetap di Cape Cod, Massachusetts dan menjalin hubungan dengan seorang wanita muda bernama Maria Hallett.

Keluarga teman wanitanya itu walau bagaimanapun tidak setuju anak mereka berkahwin dengan Samuel Bellamy yang hanyalah seorang pelaut muda yang miskin ketika itu. Oleh itu, Samuel Bellamy meninggalkan gadis tersebut dan mula bertekad untuk menngumpul kekayaan.

Tetapi dalam perjalanan mengumpul kekayaan, dia mengambil jalan lain. Kerana gagal mencari harta karun di kapal karam Sepanyol di Hindia Barat, Samuel Bellamy mengambil keputusan untuk menjadi seperti mereka, dengan kata lain, dia mahu meninggalkan kehidupannya ketika itu untuk menjadi lanun.

Bellamy menyertai kru kapten kapal swasta terkenal Benjamin Hornigold di kapal Mary Anne. Di sana, dia berpeluang berkenalan dengan rakan Hornigold, Edward Teach yang kemudian membina reputasi sebagai seorang lanun hebat bermata satu yang dikenali sebagai "Blackbear".

Dan ketika di atas kapal Mary Anne inilah berlakunya peralihan Samuel Bellamy dari seorang kelasi kapal swasta yang sah menjadi seorang lanun di lautan. Kru kapal telah bersuara apabila Hornigold mengatakan bahawa dia ingin berhenti menyerang kapal-kapal Inggeris.

Samuel Bellamy lantang bersuara dan memberi pilihan kepada para kru: pulang dengan hutang atau menaikkan bendera hitam dan menjadi lanun. Hampir sebulat suara, mereka memilih untuk menjadikan Samuel Bellamy sebagai kapten dan mengibarkan bendera hitam yang telah dijahit dengan simbol tengkorak dan tulang bersilang.

Sebagai kapten lanun, Samuel Bellamy tidak lagi mengamalkan budaya dan fesyen pakaian yang biasanya dipakai seorang lanun. Dia memakai kot panjang, celana lutut, stoking sutera dan kasut but. "Black Sam" Bellamy juga tidak pernah memakai rambut palsu. Sebaliknya, dia terkenal dengan rambut hitamnya yange panjang dan mengikatnya dengan busur satin.

Dia bukan sahaja gagah, tetapi juga demokratik. Dia melayan semua orang di bawah kuasanya secara adil termasukk satu pertiga anak buahnya yang berkulit hitan yang sebelum itu merupakan golongan hamba. Sebagai balasannya, krunya sangat setia padanya. Mereka memanggilnya "Robin Hood" kerana dia akan berkongsi segala harta yang dirampas dengan kesemua kru-kru kapalnya.

Dia dan anak buahnya memperoleh kekayaan luar biasa pada akhir Februari 1717 apabila mereka berjaya menangkap kapal Whydah yang digunakan untuk menghantar golongan hamba. Setelah menjual kargo manusia di Jamaica, kapal itu dilaporkan membawa pulang dan menyimpan lebih dari empat setengah tan emas dan perak.

Selama kira-kira satu tahun, Samuel Bellamy dan krunya berlayar di sekitar Caribbean dan Atlantik. Mereka berjaya menangkap lebih dari 50 kapal dan mengumpulkan kekayaan dianggarkan lebih dari $140 juta, menjadikan dia dan anak buahnya sebagai lanun terkaya dalam sejarah.

Tetapi pada bulan April 1717, Samuel Bellamy memutuskan untuk kembali ke Cape Cod. Dia mungkin berharap dapat membuktikan dirinya kepada keluarga teman wanitanya bahawa dia sudahpun kaya.

Malangnya, cita-cita tersebut tidak kesampaianya. Ketika kapalnya berlayar menuju Cape Cod, ribut dahsyat tiba-tiba melanda pantai Massachusetts. Dan pada 26 April 1717, kapal Whydah yang perkasa itu akhirnya karam ke dalam laut, membawa bersama Samuel Bellamy, krunya dan segala hartanya.

Semua kecuali dua lelaki tenggelam bersama bangkai kapal. Selama bertahun-tahun, bangkai kapal itu tetap tidak tersentuh di bawah ombak. Hanya pada tahun 1984 seorang penjelajah bawah laut Barry Clifford menemui bangkai Whydah di luar pesisir pantai Wellfleet, Massachusetts.

Hingga hari ini, penemuan itu masih merupakan satu-satunya kapal karam lanun yang pernah ditemui dari zaman keemasan lanun satu ketika dahulu.


Kisah Wanita yang Menggagalkan Perang Nuklear - Juanita Moody

Selepas tamatnya Perang Dunia Kedua pada 1945, dunia sekali lagi dikejutkan dengan Perang Dingin (Cold War) yang berlaku antara Amerika Syarikat dan Kesatuan Soviet. Perang yang bermula dari tahun 1947 itu berakhir apabila Kesatuan Soviet dibubarkan pada 1991.

Perang itu digelar sebagai Perang Dingin kerana tiada pertempuran besar-besaran daripada kedua-dua kuasa besar dunia itu. Namun, kedua-dua negara itu giat menyiapkan senjata serta kekuatan masing-masing sekiranya perang meletus.

Pada tahun 1962, Amerika Syarikat dan Kesatuan Soviet hampir memulakan perang nuklear dan kejadian itu dinamakan sebagai Krisis Peluru Berpandu Cuba. Cuba merupakan negara jiran Amerika yang bersekutu dengan Kesatuan Soviet.

Ketika itu, tiada seorang pun perisik hebat, pegawai tentera, diplomat atau penganalisis Amerika yang menyedari betapa hampirnya negara mereka diserang. Perang nuklear itu berjaya digagalkan oleh seorang wanita berusia 38 tahun bernama Juanita Moody.

Juanita Moody hanyalah kelihatan seperti seorang wanita biasa. Jika bukan kerana kerjanya yang penuh kerahsiaan, dia pasti disambut dengan meriah sebagai wira negara.

Moody dilahirkan pada 29 Mei 1924 di North Carolina. Setelah tamat belajar, Moody memilih untuk menjadi sukarelawan dalam tentera. Dia menghadiri ujian pada tahun 1943 dan berjaya diterima bekerja di unit Perkhidmatan Perisikan Isyarat.

Dia dilatih untuk memecahkan kod rahsia atau cryptanalysis dan ditugaskan untuk memintas maklumat rahsia Nazi Jerman. Moody begitu patriotik dan sanggup pulang lewat setiap hari semata-mata untuk memerhatikan ribuan kod yang diterimanya.

Moody dan seorang rakan sekerjanya berjaya memujuk agensi itu untuk membangunkan sebuah mesin yang mampu menyahkod secara automatik. Dia dan rakannya sering ke ibu pejabat IBM di New York dalam usaha membangunkan mesin itu.

Cadangannya itu akhirnya membuahkan hasil apabila mereka berjaya memintas maklumat rahsia yang dihantar ke Berlin oleh duta Jerman di Tokyo.

Setelah tamatnya Perang Dunia Kedua, Moody berhasrat untuk menyambung semula pelajaran tetapi pegawai atasannya meyakinkannya untuk terus menjadi pemecah kod. Pegawainya mendakwa walaupun perang tamat, Amerika akan meneruskan pemantauan bagi tujuan keselamatan.

Pada 24 Oktober 1952, Presiden Harry Truman telah menubuhkan NSA (Agensi Keselamatan Negara). Peranan perisikan komunikasi bukan lagi tertumpu kepada perang tetapi mereka melakukan semua jenis pengintipan. Hasil pengintipan mereka akan diserahkan kepada CIA.

Ketika itu, Moody sudahpun memegang beberapa jawatan penting dalam unit pemecah kod. Dia pernah ditugaskan sebagai ketua Krisis Yugoslavia, Ketua Satelit Eropah, Ketua Sistem Manual Rusia dan Ketua Sistem Manual Gred Tinggi Eropah dan Eropah Timur.

Moody dikenali sebagai seorang ketua yang tegas. Jika mahu mengadakan mesyuarat tergempar, dia akan memukul meja menggunakan kayu hoki. Setiap pagi, semua pegawai bahagian di bawahnya akan dipanggil untuk membentangkan laporan harian.

Dia tidak teragak-agak untuk mengherdik pegawainya jika mereka tidak menepati piawaian yang ditetapkannya. Mungkin ia kedengaran menakutkan tetapi itulah yang membuatkan Moody menjadi seorang yang disegani kerana pencapaiannya.

Pada tahun 1961, Moody dinaikkan pangkat kepada kumpulan yang digelar sebagai G-Group yang bertanggungjawab mengawasi operasi NSA di hampir 120 negara kecuali China dan Kesatuan Soviet.

Pada tahun yang sama juga, berlakunya pencerobohan yang dinamakan Bay of Pigs di mana sekumpulan pemberontak Cuba melakukan cubaan untuk menjatuhkan Fidel Castro.

Kumpulan pemberontak yang diarah dan dibiayai oleh kerajaan Amerika itu gagal, sekali gus menjadikan keadaan amat tegang antara kedua-dua negara. Cuba pula disokong oleh musuh utama Amerika iaitu Kesatuan Soviet.

Perisikan Amerika menumpukan perhatian penuh terhadap Cuba dan melantik Moody untuk mengetuai unit pemecah kod Cuba. Namun, Cuba telah menambah baik sistem komunikasi menggunakan gelombang mikro dan Amerika perlu berada [ada jarak dekat jika mahu memintas isyaratnya.

Amerika menghantar unit tinjauan darat, udara serta laut untuk tujuan itu. Mereka berjaya mengesan menara komunikasi tetapi gagal untuk memintas komunikasinya.

Pada waktu yang sama, satu maklumat di Eropah berjaya dipintas kumpulan Moody. Mereka mendapati bahawa Kesatuan Soviet sedang melatih juruterbang Cuba dan menghantar jet pengebom mereka ke Cuba.

Lebih menakutkan lagi, Kesatuan Soviet telah melakukan ujian peluru berpandu dengan meletopkan bom nuklear sekuat 50 megatan atau 3,800 kali ganda bom Hiroshima.

Moody menulis laporan penemuannya untuk diserahkan kepada Menteri Pertahanan Amerika tetapi dihalang Timbalan Pengarah NSA kerana menganggap Moody terlalu panik dan berlebih-lebih.

Setelah beberapa kali Moody mendesak, laporannya itu diserahkan kepada Kementerian Pertahanan walaupun ada pihak yang tidak berpuas hati kerana NSA bertindak di luar bidang kuasa mereka.

Pengarah CIA, John McCone telah bertindak atas laporan Moody dan mendesak pasukan pemantau udara dihantar walaupun berhadapan risiko ditembak jatuh seperti beberapa kejadian sebelum itu.

Akhirnya, mereka berjaya merakamkan beberapa gambar dan mendapati bahawa terdapat kira-kira 1,200 peluru berpandu yang ditempatkan hanya 200 km dari pesisir pantai Amerika. Malah, ada beberapa tapak pelancaran sudahpun diaktifkan.

Pejabat Moody dipenuhi dengan kakitangan unit lain yang datang membantu termasuklah Pengarah NSA sendiri. Presiden John Kennedy pula mengarahkan "kuarantin" ke atas maritim Cuba di mana sebarang urusan pengangkutan keluar dan masuk ke Cuba diharamkan.

Jika kapal-kapal Kesatuan Soviet melanggarnya, Amerika akan menyerang tanpa teragak-agak. Pengumuman kuarantin itu berjaya apabila kapal-kapal Kesatuan Soviet dilihat tidak memasuki Cuba dan menukar arah.

Melalui perjanjian rahsia pada 28 Oktober 1962, Presiden John Kennedy menawarkan untuk menarik balik peluru berpandu Amerika di Turki dan Itali jika Kesatuan Soviet bersetuju untuk menarik balik peluru berpandu mereka di Cuba. Kedua-dua pihak bersetuju dan perang nuklear berjaya dielakkan.

Atas jasanya itu, Moody diberikan pelbagai penghargaan tetapi tidak tidak dihebohkan dan dia masih meneruskan tugasnya bersama NSA sehingga dia bersara pada tahun 1976.


Sejarah Histeria Besar-besaran Melanda Tanzania 1962

Anda mungkin sering mendengar ungkapan bahawa "Ketawa adalah penawar terbaik". Walaupun ia mungkin bukanlah yang terbaik namun ia terbukti sangat baik.

Selain mampu mengeratkan perhubungan, ketawa juga dapat mengurangkan kesakitan, menghilangkan tekanan dan memperbaiki mood anda. Ia secara tidak langsung menjadikan anda lebih sihat dari segi fizikal mahupun mental.

Namun, ketawa bukan sahaja menandakan seseorang itu gembira. Ketawa juga boleh menjadi tanda seseorang itu terlalu tertekan atau tidak waras. Malah, ada kejadian di mana ketawa menjadi sesuatu yang amat serius sehingga mencetuskan kebimbangan.

Salah satu contoh adalah kejadian ketawa yang berlaku di Tanganyika (kini Tanzania). Pada 31 Januari 1962, seorang pelajar wanita sekolah berasrama penuh di desa Kashasha, Tanzania, mulai ketawa. Ia seperti kejadian berantai apabila dua lagi pelajar turut ketawa.

Apa yang bermula seperti ketawa biasa kemudian bertukar menjadi pelik apabila mereka tidak berhenti serta gagal mengawal diri. Mereka bukan sahaja ketawa terbahak-bahak tetapi juga melompat-lompat seperti terlalu gembira.

Lebih membingungkan, kejadian ketawa misteri itu turut menjangkiti para pelajar lain. Daripada keseluruhan 159 pelajar di sekolah itu, seramai 95 orang telah dijangkiti ketawa misteri itu.

Semua pelajar yang dijangkiti itu berusia antara 12 hingga 18 tahun. Ada mangsa yang ketawa selama enam jam dan ada pula yang berlanjutan sehingga dua minggu lamanya.

Keadaan yang berlanjutan selama dua minggu itu mengganggu pembelajaran dan memaksa guru serta pihak sekolah membatalkan semua kelas. Para pelajar juga diberikan cuti dan dibenarkan pulang ke rumah masing-masing sehingga keadaan kembali reda.

Ketika ini keadaan menjadi semakin membingungkan. Ada sebilangan ibu bapa yang menjemput anak mereka dari asrama itu turut dijangkiti ketawa misteri. Apa yang peliknya, tiada seorang guru atau kakitangan sekolah yang dijangkiti.

Tidak lama kemudian, kejadian yang digelarkan sebagai Epidemik Ketawa Tanzania itu telah menjangkiti sehingga hampir 1,000 orang. Penyakit itu turut merebak sehingga ke Uganda (Kashasha terletak di sempadan Tanzania-Uganda).

Malah, sekolah pertama di Kashasha yang dijangkiti turut disaman kerana tidak mengekang "penyakit" itu dan menjadi penyebab ianya tersebar kepada beberapa daerah lain.

Penyakit misteri itu berlaku tanpa amaran. Selain daripada ketawa tanpa henti, mangsa turut dilaporkan mengalami pening kepala, masalah pernafasan, sawan bahkan sendawa yang melampau.

Keadaan itu telah memaksa pihak berkuasa menutup 14 buah sekolah sementara keadaan kembali normal. Pihak perubatan juga telah mengambil sampel darah mangsa bagi mengetahui virus apakah yang menjangkiti mereka.

Sampel darah itu telah dihantar ke Eropah untuk diuji. Pihak perubatan Tanzania terkejut apabila keputusan darah yang dikeluarkan menyatakan bahawa tiada apa-apa yang luar biasa dikesan dalam darah mangsa.

Epidemik Ketawa itu berlarutan buat satu jangka masa yang agak lama. Kira-kira setahun setengah selepas kes pertama dilaporkan, penyakit ketawa itu berhenti. Ia berhenti secara tiba-tiba sama seperti ia muncul dahulu.

Apabila keadaan kembali pulih, pihak berkuasa membuka semula sekolah dan perniagaan supaya penduduk dapat meneruskan hidup seperti biasa. Kejadian selama 18 bulan itu menjadikan Kashasha dan Tanzania sebagai perhatian dunia.

Seorang pengkaji bernama Christian Hempelmaan dari Amerika telah melakukan penyelidikan terhadap kejadian itu. Dia menggambarkan epidemik itu sebagai penyakit psikogenik (penyakit berkaitan psikologi) atau sosiogenik (penyakit disebabkan masalah sosial) di mana ketawa merupakan salah satu simptom.

Christian dan beberapa pakar lain berpendapat bahawa histeria besar-besaran itu adalah manifestasi para pelajar itu daripada tekanan yang diterima mereka. Jika benar, bagaimana pula mangsa lain yang bukan terdiri daripada pelajar sekolah?

Menurut Christian lagi, penyakit psikogenik secara besar-besaran ini sering terjadi kepada orang yang tidak mempunyai kuasa untuk mengubah dunia mereka atau mengekspresikan emosi sehingga akal akan mencari jalan dengan apa cara sekalipun untuk melepaskannya.

Malah, tidak kurang juga pihak yang mendakwa bahawa histeria itu berpunca daripada gangguan makhluk halus. Walau apa pun teori yang diutarakan, tiada penjelasan kukuh mengapa dan bagaimana Epidemik Ketawa Tanzania berlaku.

Kini, dunia sedang berhadapan dengan wabak Covid-19. Ramai yang merasa tertekan kerana terpaksa duduk di rumah, kehilangan pekerjaan serta pelbagai lagi tekanan. Adakah kejadian Epidemik Ketawa Tanzania ini bakal berulang?


5 Kes Agamawan Terkenal Yang Kantoi Bernafsu Binatang

Menjadi seorang pendakwah tak kiralah dalam kepercayaan mana sekalipun, mampu membawa kemahsyuran kepada seseorang; pendakwah yang hebat mempunyai pesona disebabkan kemantapan ilmunya, cara penyampaian yang menarik dan pandai memainkan isu agar mudah untuk didengari.

Namun populariti dan darjat seorang agamawan bukan saja hadir dengan penghormatan, malahan agamawan juga perlu berdepan dengan bermacam dugaan - khasnya melibatkan godaan kuasa, pengaruh dan ada kalanya wanita yang terpesona serta menyimpan perasaan.

Berikut adalah lima pendakwah yang mempunyai reputasi cukup tinggi tetapi tewas dengan dugaan yang paling kuat membelenggu seorang lelaki; tarikan hawa nafsu seksual.

Kita mulakan dengan kisah paling ringan dalam senarai ini. Pasti masyarakat Muslim seluruh dunia sayu mengetahui skandal berkait Nouman Ali Khan, bukan?

Seorang pendakwah terkenal yang dinamakan antara individu Muslim paling berpengaruh dunia, akhirnya reputasi beliau yang terbina musnah akibat gejolak nafsu kuda Nouman sendiri.

Nama beliau mula dikenali sebagai pengasas kepada Bayyinah Institute, video terbitan mereka kerap kali tular melalui perkongsian netizen di media sosial.

Nouman juga popular kerana penerangannya yang cukup mudah difahami, tidak meleret dan padat khasnya melibatkan topik hubungan lelaki dan wanita serta alam perkahwinan.

Bagaimanapun, kegiatan sulit Nouman mula terbongkar selepas pendedahan  dilakukan Omer M. Mozaffar, seorang pensyarah di Loyola University, Chicago. Omer mendedahkan sendiri pengakuan Nouman yang mengaku kerap kali mengubungi beberapa kenalan wanita yang cuba digoda dengan taktik jijik.

Nouman pada mulanya menafikan dakwaan yang dikeluarkan tersebut tetapi akhirnya mengalah. Dia menyifatkan diri tertekan berdepan masalah rumahtangga, cuba menarik minat wanita untuk dijadikan pengganti isterinya atas niat yang baik.

Skandalnya mula didedahkan selepas seorang wanita memuatnaik bukti-bukti yang diterimanya sendiri, memaparkan Nouman dalam keadaan agak memalukan berbanding statustnya sebagai seorang pendakwah, sendiri berkongsikan gambar-gambar kurang enak untuk pandangan bukan mahram diselangi mesej-mesej kiriman yang berbaur seksual.

Pendedahan-pendedahan seterusnya mula menjernihkan apa yang sering dilakukan Nouman yang gemar menggunakan kedudukannya untuk menggoda wanita serta taktik menipu wanita yang disasarkan dengan alasan sama - dia dalam proses perceraian dengan isteri.

Nouman mengaku kelemahannya; terbabas jauh daripada nasihat-nasihat yang sering diungkapkannya sendiri. Dia kini kembali aktif bersama Bayyinah Institute menjalankan kerja dakwah, banyak belajar dari kesilapannya.

Tetapi reputasinya yang telah tercalar nyata akan terus membelenggu kerja-kerja dakwah beliau.

Pendakwah dari Turki, Adnan Oktar atau nama penanya Harun Yahya merupakan individu yang cukup terkenal, mempunyai gerakan dakwah sendiri dinamakan BAV atau Bilim Arastirma Vakfi yang aktif di Turki.

Menggunakan hujah berasaskan bidang saintifik, Oktar menggabungkan kedua-dua elemen agama dan sains khasnya kajian evolusi untuk membentuk cabang ilmu yang mencabar pandangan-pandangan klasik Islam.

Pergerakannya walaupun dianggap mirip sebuah kultus, sukar dibendung ekoran kemampuannya menjalankan gerakan dakwah menerusi saluran TV kelolaannya serta terbitan buku yang diedar ke serata dunia.

Walaupun beberapa kali berdepan dakwaan menjalankan ajaran sesat dia juga gagal disabitkan kesalahan, membolehkan dirinya dibebaskan,.

Sehinggalah siasatan lebih mendalam menemuni bukti untu Oktar disabitkan kesalahan melakukan jenayah seksual ke atas individu bawah umur, melakukan jenayah seksual kepada wanita, tuduhan penipuan dan tuduhan rasuah.

Beliau dihukum penjara oleh Mahkamah Turki selama 1,075 tahun. Dua pegawai kanannya yang bersubahat turut dihukum penjara 211 dan 186 tahun.

Antara kesalahan yang disenaraikan dalam sebutan mahkamah adalah tindakan Adna merogol beberapa orang wanita ketika mereka masih bawah umur serta memaksa wanita yang telah disetubuhinya memakan pil perancang bagi mengelakkan kandungan terhasil, bagi melindungi kegiatannya.

Mempunyai susur galur keturunan yang baik di kalangan masyarakat Islam, apa yang dilakukan Tariq Ramadan, cucu kepada Hassan al Banna pengasas gerakan Ikhwanul Muslimin sukar dipercayai.

Seorang ahli akademik yang terkenal reputasinya dalam bidang pengajian agama, Tariq mula giat menjalankan aktiviti dakwah bersama gerakan Movement of Swiss Muslim, sehinggalah dia berdepan dakwaan rogol pada tahun 2017 melibatkan dua wanita.

Laporan berkenaan dua kes itu yang dikatakan berlaku pada tahun 2009 dan 2012, menyebabkan pihak berkuasa Perancis mula menjalankan siasatan terhadap beliau. Ekoran pendedahan itu, berapa orang lagi wanita berbeza mula tampil melakukan dakwaan hampir serupa yang turut melibatkan dakwaan Tariq telah terlibat dalam kes pencabulan wanita bawah umur.

Beliau ditahan polis Perancis pada bulan Januari 2018, mengakibatkan kempen untuk membebaskan beliau disertai ramai ahli akademik terkenal dunia dimulakan, atas hujah penangkapan Tariq berlaku secara tidak sah.

Malangnya, beberapa bukti yang dikemukakan selepas itu memaksa Tariq mengaku dia memang menjalinkan hubungan dengan mangsa, namun semuanya berlaku secara suka sama suka dan mendapat persetujuan wanita yang terlibat.

Tariq mengaku tidak bersalah atas semua tuduhan yang dibacakan, Tariq Ramadan kini dibebaskan dengan ikat jamin sedang berdepan 5 dakwaan rogol.

Beliau kini aktif menerbitkan lagu yang mengkritik sistem pentadbiran di Eropah serta kekal menjalankan kerja dakwah dalam media sosial.

Di antara semua kes berprofil tinggi yang kami senaraikan di sini, nama Ravi Zacharias mungkin yang paling mahsyur antara semuanya di kalangan penganut Kristian.

Mendiang telahpun meninggal dunia pada 19 Mei 2020, tetapi siasatan terhadap salah laku seksualnya sepanjang dia berkhidmat sebagai seorang pendakwah - baru saja dilaporkan pada bulan Februari tahun 2021. (fail PDF)

Menubuhkan RZIM atau Ravi Zacharias International Ministry, Ravi giat menjalankan aktiviti dakwah Kristian sebelum berdepan dakwaan pertama, dilaporkan pada tahun 2017 selepas Ravi didapati cuba menggoda isteri orang untuk mendapatkan gambar bogel wanita tersebut.

Bagaimanapun beberapa dakwaan serupa mula kedengaran melibatkan wanita-wanita berbeza, khasnya pekerja-pekerja spa yang dimiliki Ravi. Hasil penyiasatan dalaman oleh RZIM sendiri mendapati wujud bukti yang mensabitkan semua dakwaan ke atas Ravi.

Beliau dilapor bukan saja gemar menggunakan kedudukannya untuk cuba menggoda wanita, bahkan turut gemar memujuk wanita-wanita untuk menghantar gambar dalam keadaan mengghairahkan.

Salah seorang mangsanya termasuklah seorang rakyat Malaysia, yang berjaya dipujuk untuk menghantar video dan gambar tanpa seurat benang pun pada tubuh selepas lebih 4 bulan Ravi berusaha mendapatkannya.

Selain kesalahan seksual, Ravi juga didapati kerap menyeleweng duit pergerakan hasil sumbangan orang ramai untuk tujuan peribadi, seperti membayar penginapan serta membelikan hadiah untuk wanita yang dijadikan sasaran beliau.

Dia bernasib baik tidak perlu berhadapan persepsi orang ramai; meninggal dunia akibat kanser tulang belakang pada usia 74 tahun.

Nama beliau asing di kalangan masyarakat kita, tetapi jenayah yang beliau lakukan melayakkan beliau duduk dalam senarai ini. Dia paling teruk.

Seorang paderi gereja Katolik yang dihormati, O'Grady mula berkhidmat sebagai paderi di California sejak tahun 1971 dan mula menjalankan aktiviti memperkosa bayi dan kanak-kanak sejak tahun 1976.

Malangnya, hanya dalam tahun 1993 kegiatannya terbongkar. Apa yang sangat menyedihkan, pihak gereja di mana dia berkhidmat turut melindungi beliau walaupun telah menjalankan siasatan terhadap perangai aneh O'Grady.

Selepas didapati bersalah merogol dan memperkosa dua orang adik beradik sejak dua kanak-kanak itu berusia 3 tahun sehinggalah berumur 13 tahun, O'Grady dihukum penjara 14 tahun. Namun dibebaskan selepas 7 tahun penjara dengan jaminan parol.

O'Grady mula hidup berpindah randah, kembali ke tanahairnya di Dublin, Ireland, sebelum cuba hidup di Perancis dan Belanda dengan menggunakan identiti berbeza.

Dia kemudiannya ditangkap sekali lagi selepas didapati menyimpan pornografi melibatkan individu bawah umur sebanyak lebih 280 ribu keping, disimpan dalam cakera keras dan stik USB. Atas kesalahan ini dia dipenjarakan 3 tahun.

Selepas dibebaskan O'Grady kembali ke Ireland namun terpaksa melarikan diri ke Portugal apabila hidupnya mula menjadi tumpuan.

Tabiat lamanya berulang apabila sekali lagi dia ditahan penguasa Portugal atas dakwaan menyimpan pornografi kanak-kanak, tetapi dihantar pulang ke Ireland untuk dibicarakan.

Dia dihukum penjara 22 bulan bermula Oktober tahun 2020. Dia dibebaskan sekali lagi pada bulan Mei tahun 2021, diharapkan sudah benar-benar pulih daripada sakit mentalnya. Tidak diketahui adakah dia masih meneruskan tabiat buruknya itu.

Setakat apa yang kita tahu dari pendedahan O'Grady sendiri, sudah lebih 25 orang individu bawah umur menjadi mangsa beliau, tetapi majoritinya gagal dibicarakan di mahkamah bagi memberi keadilan kepada mangsa.


7 Atlet Paralimpik Yang Paling Banyak Memenangi Pingat

Sebelum ini, kami pernah menulis artikel senarai 7 atlet yang memenangi pingat terbanyak dalam Sukan Olimpik. Jika diteliti dalam senarai tersebut, ternyata sukan gimnastik mendominasi dengan 5 daripadanya adalah atlet dalam sukan ini. Tidak pelik kerana banyak kategori dipertandingkan dalam gimnastik.

Namun, dalam Sukan Paralimpik pula situasinya tidak sama. Satu perkara lagi yang menarik bagi Sukan Paralimpik adalah, sudah menjadi kebiasaan bagi seseorang atlet itu memenangi pingat dalam beberapa acara sukan berlainan. Malah, ada yang memenangi pingat bagi kedua-dua versi Sukan Parallimpik - Musim Panas dan Musim Sejuk.

Kali ini, pihak Iluminasi ingin berkongsi pula senarai 7 atlet paralimpik yang memenangi pingat terbanyak dalam Sukan Paralimpik. Senarai ini akan turut menyenaraikan atlet daripada kedua-dua Sukan Paralimpik Musim Panas dan Musim Sejuk. Seperti yang ada boleh lihat, taburan jenis sukan adalah lebih pelbagai.

Roberto Marson adalah atlet multi-sukan Itali yang bertanding di Paralimpik Musim Panas sebanyak empat kali dan memenangi sejumlah 26 pingat Paralimpik. Beliau kehilangan penggunaan kakinya apabila  pokok pinus yang ditebangnya jatuh di bahagian belakangnya.

Roberto Marson bertanding dalam tiga sukan yang berbeza: trek, kerusi roda dan renang. Beliau meninggal pada tahun 2011 dan pada tahun 2012 dimasukkan ke Hall of Fame Paralympian Antarabangsa.

Bersaing dalam beberapa disiplin di Paralimpik Musim Sejuk, beliau hanya mula bertanding di Paralimpik  ketika berusia 40-an sebagai atlet sukan skite Norway dan memenangi pingat dalam sukan ski bagi kategori jarak dekat, jarak sederhana dan jarak jauh.

Selain itu, beliau turut bertanding dalam acara biathlon dan luncur ais. Beliau adalah seorang bekas pesakit polio dan dianggap atlet Paralimpik Musim Sejuk yang paling berjaya sepanjang zaman.

Bintang penembak Sweden, Jonas Jacobsson telah memenangi 30 pingat di Paralimpik dimana 17 daripadanya emas. Beliau telah bersaing di temasya Sukan Paralimpik sejak baru berusia 15 tahun dan memenangi emas di sembilan Paralimpik berturut-turut, dengan yang terakhir di London 2012.

Jonas Jacobsson, yang dilahirkan dengan paraplegia, juga bertanding dalam bola keranjang kerusi roda untuk Sweden di Sukan Paralimpik Seoul pada tahun 1988 ketika mereka menamatkan saingan di tempat keenam. Pemain Sweden itu kembali menembak di gelanggang setelah beliau bersara dari sukan menembak pada tahun 2017.

Beatrice Hess adalah perenang Paralimpik dari Perancis. Akhbar Perancis L'Humanité telah menggelarkannya sebagai "salah seorang perenang terbaik di dunia" dan perkara ini dapat dilihat daripada pencapaiannya dalam Sukan Paralimpik yang cukup membanggakan selain memecahkan beberapa rekd dunia.

Beliau bertanding di Paralimpik antara 1984 dan 2004, bersaing dalam klasifikasi S5. Beliau menghidap cerebral palsy. Pada Sukan Paralimpik Sydney 2000, dia memecahkan sembilan rekod dunia.

Heinz Frei adalah atlet kerusi roda Switzerland. Heinz Frei telah menjalani karier panjang dalam perlumbaan, memenangi perlumbaan kerusi roda London Marathon tiga kali dan juga merupakan pemegang rekod dunia dalam perlumbaan kerusi roda separuh maraton dan maraton.

Beliau bertanding dalam sukan balapan di setiap Sukan Paralimpik Musim Panas dari tahun 1984 hingga 2008. Pada Sukan Paralimpik Musim Panas 2008, 2012 dan 2016, beliau bertanding dalam sukan berbasikal menggunakan roda tangan. Di Sukan Paralimpik Musim Sejuk, beliau bertanding dalam sukan ski antara tahun 1984 dan 2006 dan dibiathlon pada tahun 1994.

Jessica Long adalah satu-satunya atlet para dalam senarai ini yang masih aktif bertanding dan tidak mustahil akan menempa namanya dalam senarai teratas memandangkan usianya yang masih muda. Ketika berusia 12 tahun, beliau menjadi anggota termuda dalam pasukan Paralimpik AS dan membuat debut antarabangsa di Sukan Paralimpik Athens 2004 dengan memenangi tiga pingat emas.

Dilahirkan di Rusia, Jessica Long diambil sebagai anak angkat oleh sebuah keluarga di AS pada usia 13 bulan. Pada tahun 2013, beliau kembali ke Rusia di mana beliau bertemu dengan ibu bapa kandungnya menjelang Sukan Musim Sejuk Paralimpik Sochi 2014 di mana beliau bertugas menyampaikan liputan untuk NBC mengenai temasya sukan tersebut.

Perenang AS ini adalah atlet Para yang paling berjaya dalam sejarah setelah memenangi 55 pingat di Sukan Paralimpik - 41 daripadanya adalah emas. Beliau yang buta sejak lahir, menyapu 12 emas dari 12 acara di Sukan Seoul 1988. Beliau adalah atlet cacat penglihatan pertama yang mendapat biasiswa NCAA Division 1 dan bertanding dalam Paralimpik pertamanya pada tahun 1980.

Trischa Zorn membawa bendera AS ketika berusia 41 pada upacara penutupan Sukan Paralimpik 2004 di Athens setelah memenangi gangsa, pingat terakhirnya. Beliau dihormati oleh pasukan renang AS dan sebagai penghormatan anugerah "Trischa L. Zorn Award" telah diwujudkan yang diberikan setiap tahun kepada perenang para atau pasukan terhebat tahunan.


Pembunuhan Reban Ayam: Kes Jenayah Paling Mindblown Dalam Sejarah

Pada 10 Mac 1928, seorang kanak-kanak lelaki berusia 9 tahun bernama Walter Collins telah hilang dari sebuah kawasan kejiranan di Los Angeles. Kali terakhir Walter dilihat sekitar jam 5:00 petang oleh seorang jiran di penjuru jalan Pasadena Avenue dan North Avenue 23 di Lincoln Heights, Los Angeles.

Ibunya, Christine Collins, memberikan Walter sejumlah wang untuk menonton filem di teater berdekatan. Ayah Walter pada ketika itu berada di Penjara Negeri Folsom kerana jenayah rompakan.

Jabatan Polis Los Angeles (LAPD) pada ketika itu sedang berada di bawah siasatan untuk beberapa skandal rasuah dan ketidakmampuan mereka untuk mencari Walter Collins. Perkara ini adalah amat memalukan.

Ketua polis LAPD, James Davis, berada di bawah banyak tekanan untuk menyelesaikan kes tersebut dan penyiasatan kes kehilangan Walter diketuai oleh Kapten J.J. Jones.

Usaha mencari Walter dilakukan di merata tempat termasuklah di sepanjang Tasik Lincoln Park tetapi tidak dapat menemui apa-apa.

Beberapa tip diberikan oleh orang awam namun semuanya menemui jalan buntu. Kehilangan Walter bukanlah satu-satunya kes yang berlaku pada ketika itu.

Selain Walter, Nelson dan Lewis Winslow yang masing-masing berusia 10 dan 12 tahun juga hilang dalam perjalanan pulang ke Pomona pada 16 Mei 1928.

Ibu bapa adik-beradik Winslow menerima surat pelik dari mereka di mana yang pertama mengatakan mereka menuju ke Mexico dan yang kedua mengatakan mereka merancang untuk terus hilang selagi mereka boleh menjadi terkenal.

Pihak polis pada mulanya tidak mengaitkan kedua-dua kes kehilangan ini. Mereka juga tidak menemui kaitan antara kes-kes ini dengan mayat seorang budak lelaki Latino tanpa kepala yang mereka temui di La Puente pada bulan Februari.

5 bulan selepas kehilangan Walter iaitu pada Ogos 1928, polis Illinois menemui seorang budak lelaki tersesat seorang diri yang kemudian memberitahu mereka namanya adalah Arthur Kent.

Pada mulanya dia hanya memberitahu bahawa ayahnya meninggalkannya, jadi polis menempatkannya dengan keluarga sementara.

Namun, kanak-kanak itu akhirnya memberitahu mereka nama sebenarnya adalah Walter Collins dari Los Angeles dan bahawa dia mengelak pertanyaan polis untuk melindungi ayahnya.

(Christine Collins dan kanak-kanak yang mengaku sebagai anaknya, Walter Collins)

Polis Illinois menghubungi polis California, menghantar gambar budak lelaki itu dan kemudian menghantarnya ke Los Angeles.

Pihak berkuasa California menghubungi Christine dan menunjukkan kepadanya gambar "anaknya" namun Chistine mengatakan bahawa budak itu bukan anaknya.

Walau bagaimanapun, Kapten J.J. Jones memujuk Christine untuk "mencuba" membawa pulang budak lelaki itu untuk sementara waktu.

3 minggu selepas menjaga kanak-kanak yang tidak dikenali itu, Christine membawa budak tersebut ke balai polis.

Dia juga membawa rekod pergigian Walter dan kenyataan yang ditandatangani oleh orang yang mengenali Walter untuk mengatakan bahawa budak tersebut bukan anak Christine.

Disebabkan ini, Kapten Jones mengatakan bahawa Christine gila dan mendakwa wanita itu cuba untuk mengelak daripada tanggungjawabnya sebagai ibu. Malah, Jones percaya bahawa Christine hanya cuba untuk memalukan LAPD.

Tidak cukup dengan itu, Jones memasukkan Christine ke wad psikiatri di Hospital Los Angeles menggunakan "Code 12" yang membolehkan polis menyingkirkan pengacau dengan menghumbankannya ke hospital psikiatri.

Pada September 1928, seorang wanita Kanada bernama Winnefred Clark telah menghubungi pihak berkuasa AS memberitahu mereka bahawa anak saudaranya, Gordon Northcott, telah menculik anaknya, Sanford Clark, di California.

Kakak Sanford iaitu Jesse Clark risaukan adiknya yang berusia 15 tahun itu sejak dia pergi ke AS dua tahun lalu dengan Gordon Northcott yang baru berusia 21 tahun ketika itu.

Jessie kemudiannya memutuskan untuk pergi ke ladang milik Gordon di Wineville, California untuk memeriksa keadaan adiknya.

Dalam tempoh beberapa hari Jessie tinggal di situ, dia mendapati bahawa bapa saudaranya memukul adiknya dan terlibat dalam perkara pelik.

Dalam bulan yang sama, Sanford memberitahu penyiasat bahawa bapa saudaranya menculiknya serta telah mendera secara fizikal dan seksual.

Dia juga memberitahu bahawa bapa saudaranya memaksanya melihat Walter Collins, Nelson dan Lewis Winslow serta beberapa kanak-kanak lain didera.

Kadang-kala Sanford dipaksa untuk terlibat sama dalam perbuatan keji itu.

Gordon menculik kanak-kanak lelaki untuk dirogol dan apabila dia bosan, dia akan membawa mereka ke bilik inkubator untuk melihat anak ayam menetas lalu membunuhnya dengan kapak.

Sanford juga memberitahu bahawa bapa saudaranya telah membunuh seorang budak Latin di La Puente dan mereka berdua membunuh Walter Collins kerana kanak-kanak malang ini menjadi saksi kepada satu lagi pembunuhan.

Polis diberitahu bahawa lokasi mayat Walter dan adik-beradik Winslow berhampiran reban ayam berhampiran rumah tersebut. Setelah digali, pihak polis hanya menemui tulang manusia sahaja.

Juga terdapat tulang-tulang berteraburan di ladang tersebut yang mana yang kemudiannya disahkan osebagai tulang kanak-kanak lelaki.

Polis juga menemukan beberapa bilah kapak serta peralatan ladang yang terdapat kesan rambut dan darah manusia.

Juga ditemui adalah buku milik adik-beradik Winslow dan beberapa keping surat yang ditulis untuk ibu bapa mereka.

Namun, tiada apa yang dapat dikaitkan secara terus dengan Walter Collins ditemui.

2 hari kemudian, bapa Gordon iaitu Cyrus Northcott memberitahu polis bahawa anaknya mengaku kepadanya melakukan pembunuhan-pembunuhan tersebut.

Pada ketika itu, Gordon dan ibunya Sarah Northcott telah meninggalkan bandar tersebut.

LAPD dalam masa yang sama terus menegaskan bahawa budak yang ditemui itu adalah anak Christine, namun mula mempercayai sebaliknya selepas seorang pakar tulisan membandingkan tulisan budak itu dengan tulisan sebenar Walter.

Akhirnya selepas beberapa bulan, kanak-kanak yang mendakwa dirinya Walter Collins memberitahu perkara sebenar dan dia bukanlah anak kepada Christine.

Dia memutuskan untuk menyamar sebagai Walter apabila seseorang mengatakan bahawa wajahnya kelihatan seperti kanak-kanak yang hilang pada ketika itu.

Arthur Hutchins, 12 tahun, telah mengambil identiti Walter Collins dalam usahanya untuk pergi ke Hollywood untuk bertemu dengan wira koboinya, Tom Mix.

Setelah mendapat tahu perkara sebenar, ibu tirinya menjemput Arthur di Los Angeles dan membawanya pulang.

Arthur dikatakan langsung tidak menunjukkan rasa menyesal ke atas segala perbuatannya dan berkata bahawa sudah tentu Christine mengetahui bahawa dia bukanlah anaknya seolah-olah mahu menyalahkan wanita tersebut.

Sebaik selepas Arthur pulang ke Illinois, Christine dibebaskan daripada wad psikiatri.

Pada 20 September 1928, Gordon Northcott telah ditangkap di British Columbia manakala ibunya Sarah Northcott ditangkap di Alberta, Kanada.

Pada Disember tahun yang sama, polis membawa Gordon kembali ke ladangnya dalam usaha untuk mendapatkan lebih banyak maklumat.

Semasa di sana, dia mengaku secara lisan melakukan lima pembunuhan, termasuk adik-beradik Winslow, Walter Collins, dan seorang budak lelaki Mexico bernama Alvin Gothea.

Namun kemudian pada hari yang sama, Gordon tiba-tiba hanya mengakui melakukan satu pembunuhan dalam pengakuan bertulis iaitu pembunuhan ke atas Alvin Gothea.

Akhirnya, ibu Gordon mengaku tentang pembunuhan Walter di mana dia mengaku melakukan hentakan terakhir ke atas kanak-kanak itu dan menanamnya berhampiran reban ayam.

Perbicaraan Gordon Norticott bermula pada Januari 1929 di mana Gordon memecat beberapa peguam pembela dan membela dirinya sendiri. Dia mengaku melakukan gangguan terhadap kanak-kanak kerana dia sukakan mereka malah meminta ibunya untuk mengesahkan perkara itu.

Dalam usaha terdesak untuk melindungi anaknya, Sarah mengaku telah membunuh Walter Collins walaupun mayatnya tidak pernah dijumpai.

Lebih mengejutkan, Sarah mendakwa bahawa dia bukanlah ibu tetapi nenek kepada Gordon kerana suaminya merogol anak perempuannya Winnefred dan Gordon adalah anak kepada Winnefred.

Gordon juga mendakwa mempunyai hubungan sumbang mahram dengan ibunya dan mengaku bapanya telah mencabulnya.

Bersama dengan kenyataan pembelaan yang tersangat pelik, Sarah Northcott dianggap sebagai saksi yang tidak mempunyai kredibiliti kerana satu-satunya kenyataan yang dibuat dengan berterusan adalah bahawa dia sanggup melakukan apa sahaja untuk Gordon.

Gordon Northcott didapati bersalah atas pembunuhan 3 kanak-kanak lelaki, dijatuhkan hukuman mati dan digantung pada tahun 1930. Ibunya pula didapati bersalah membunuh Walter Collins dan dijatuhkan hukuman penjara seumur hidup.

Walaupun begitu, keluarga mangsa masih tidak berasa lega kerana masih tidak menemui mayat mangsa.

Kapten J. J. Jones digantung kerja dan hakim menghadiahkan Christien Collins lebih daripada $10,000,

Tidak lama selepas hukuman tersebut, kes pembunuhan Wineville Chicken Coop akhirnya ditutup setelah penduduk tempatan memutuskan untuk menukar nama bandar mereka.

Mereka menukarkan nama bandar kepada Mira Loma, yang bermaksud "pemandangan dari bukit" dalam bahasa Sepanyol.

Walter Collins tidak pernah ditemui, namun polis percaya bahawa dia adalah salah seorang daripada mangsa pembunuh bersiri Gordon Northcott dan ibunya Sarah Northcott.

Kerana polis tidak menemui bukti fizikal secara konklusif menghubungkan Walter dengan kes pembunuhan Wineville Chicken Coop Murders, Christine masih tidak berputus asa untuk beberapa dekad dan percaya bahawa Walter masih hidup.

Christine terus mencari anaknya sehinggalah dia menghembuskan nafas terakhir di Los Angeles pada tahun 1964, 36 tahun setelah satu-satunya anaknya hilang.

Kisah ini menjadi inspirasi kepada filem arahan Clint Eastwood yang ditayangkan pada tahun 2008 bertajuk Changeling lakonan Angelina Jolie.


Sejarah Penganjuran Sukan Paralimpik

Seperti mana yang kita sedia maklum, Sukan Olimpik dianjurkan setiap 4 tahun dengan menjanjikan pertandingan yang kompetitif daripada atlet seluruh dunia. Selain Olimpik, ada juga Sukan Paralimpik yang difokuskan pada atlet orang kelainan upaya (OKU) yang turut dianjurkan setiap 4 tahun.

Walaupun penganjuran Sukan Paralimpik "diinspirasikan" daripada Sukan Olimpi, sejarah penganjurannya adalah berlainan dan jenis-jenis sukan malah kategori yang dipertandingkan juga adalah berlainan bagi memenuhi jenis-jenis OKU yang akan mengambil bahagian.

Pertandingan sukan untuk atlet dengan kecacatan atau kekurangan fizikal telah wujud selama lebih dari 100 tahun dan kelab sukan pertama untuk orang pekak sudah ada pada tahun 1888 di Berlin.

Namun hanyalah setelah Perang Dunia Kedua sukan untuk golongan ini diperkenalkan secara meluas. Tujuannya pada masa itu adalah untuk membantu sejumlah besar veteran perang dan orang awam yang telah cedera semasa perang.

Malaysia turut menghantar atlet-atlet dalam Sukan Paralimpik dan pencapaian atlet kita dalam Sukan Paralimpik juga amat membanggakan kerana pernah beberapa kali memenagi pingat. Malangnya, penyertaan atlet Malaysia dalam Sukan Paralimpik tidak mendapat liputan meluas seperti atlet-atlet yang bertanding dalam Sukan Olimpik.

Pada tahun 1944, atas permintaan kerajaan British, Dr. Ludwig Guttmann telah membuka pusat rawatan kecederaan tulang belakang di Stoke Mandeville Hospital di Great Britain dan pada masa sama juga, sukan pemulihan sedang berkembang menjadi sukan rekreasi dan kemudian menjadi sukan yang kompetitif.

Pada 29 Julai 1948, hari upacara pembukaan Sukan Olimpik London 1948, Dr. Guttmann menganjurkan pertandingan pertama untuk atlet kerusi roda yang dinamakannya sebagai Stoke Mandeville Games, yang menjadi permulaan sejarah penganjuran Sukan Paralimpik.

Pada edisi pertama ini, ianya melibatkan 16 anggota tentera yang cedera dan wanita yang mengambil bahagian dalam sukan memanah. Pada tahun 1952, bekas-bekas anggota tentera Belanda bergabung dengan gerakan ini dan Sukan Stoke Mandeville Antarabangsa ditubuhkan.

Sukan Stoke Mandeville kemudian dijenamakan menjadi Sukan Paralimpik yang pertama kali berlangsung di Rom, Itali, pada tahun 1960 yang menampilkan 400 atlet dari 23 negara. Sejak itu, temasya sukan ini dianjurkan setiap empat tahun. Pada tahun 1976, Sukan Musim Sejuk pertama dalam sejarah Paralimpik diadakan di Sweden.

Seperti Sukan Paralimpik Musim Panas, Sukan Paralimpik Musim Sejuk telah berlangsung setiap empat tahun, dan merangkumi Majlis Perasmian Paralimpik dan Upacara Penutupan Paralimpik.

Sejak Sukan Paralimpik Musim Panas di Seoul, Korea pada tahun 1988 dan Sukan Paralimpik Musim Sejuk di Albertville, Perancis pada tahun 1992, penganjuran Sukan Paralimpik juga telah dianjurkan di kota dan tempat yang sama dengan Sukan Olimpik setelah perjanjian antara IPC dan IOC.

Antara atlet yang layak untuk menyertai Sukan Paralimpik termasuklah atlet dengan kecacatan mobiliti, amputasi, masalah penglihatan dan cerebral palsy. Sukan Paralimpik dianjurkan oleh Jawatankuasa Paralimpik Antarabangsa dan pingat emas, perak dan gangsa diberikan dalam setiap acara, tradisi yang dimulakan oleh Sukan Olimpik pada tahun 1904.

Pada tahun 1960, di bawah naungan persekutuan bekas anggota tentera, sebuah kumpulan kerja antarabangsa mengenai sukan untuk Orang Kurang Upaya ditubuhkan untuk mengkaji masalah sukan bagi golongan OKU ini. Maka, tertubuhlah Organisasi Sukan Antarabangsa untuk Orang Kurang Upaya (ISOD) pada tahun 1964.

Penubuhan ISOD penting kerana ia membuka lembaran baru untuk golongan OKU yang tidak boleh menyertai Sukan Stoke Mandeville Antarabangsa dan mereka ini adalah atlet yang tidak mengalami kecacatan fizikal tetapi masalah lain seperti gangguan penglihatan, amputasi, orang dengan kelumpuhan otak dan lumpuh.

Akhirnya, pada 22 September 1989, Jawatankuasa Paralimpik Antarabangsa ditubuhkan sebagai organisasi bukan untung antarabangsa di Dusseldorf, Jerman,

Perkataan "Paralimpik" berasal dari perkataan Yunani "para" (di sebelah atau di samping) dan perkataan "Olimpik". Maka, secara umumnya ialah paralimpik adalah sukan yang sejajar dengan Olimpik dan menggambarkan bagaimana kedua pergerakan itu wujud secara berdampingan. Penganjuran Sukan Paralimpik memberikan golongan OKU platform untuk bertanding dalam acara sukan kompetitif di peringkat tertinggi di dunia.

Bagi yang tidak tahu, setiap peserta di Paralimpik akan dikelompokkan berdasarkan kecacatan mereka dalam satu daripada sepuluh kategori kecacatan; kekuatan otot terganggu, gangguan pergerakan pasif, kekurangan anggota badan, perbezaan panjang kaki, perawakan pendek, hipertonia, ataxia, athetosis, gangguan penglihatan dan gangguan intelektual.

Setiap sukan Paralimpik kemudian mempunyai klasifikasi tersendiri, bergantung pada tuntutan fizikal tertentu untuk sukan atau acara yang dipertandingkan. Setiap acara diberikan kod yang terdiri daripada angka dan huruf, menerangkan jenis acara dan klasifikasi atlet yang bertanding.


5 Fakta Tentang Masyarakat Afghanistan Yang Akan Mengejutkan Anda

Sekiranya anda mengikuti berita berkaitan kebangkitan semula kerajaan Taliban di Afghanistan, abesar kemungkinan anda akan dihidangkan dengan berita dan media yang berbaur negatif dalam mencerminkan aspek Taliban kepada anda.

Bermula dengan video-video tular memaparkan penduduk Afghanistan cuba melarikan diri sanggup mengambil risiko berpaut kepada pesawat yang menuju ke Amerika Syarikat - sehinggalah kepada video bagaimana askar Taliban menyeksa penduduk yang cuba menentang mereka, propaganda media menampakkan majoriti penduduk Afghanistan menolak gerakan Taliban.

Tetapi sedarkah anda tentang beberapa fakta yang sebenarnya agak mengelirukan wujud, secara jelas mampu menceritakan situasi yang agak berbeza?

Kajian Pew Research Centre berkenaan masyarakat Islam dalam tahun 2013 yang telah dijalankan beberapa tahun sebelum Taliban kembali, mendapati hampir 99% responden dari kalangan penduduk Afghanistan mahukan pengekalan/penambahbaikan undang-undang syariah dilakukan di negara mereka.

Angka itu jauh meninggalkan negara-negara lain seperti Iraq (91%), Palestin (89%), Malaysia (86%) dan Pakistan (84%).

Dalam sejarah negara mereka, pengenalan undang-undang berasaskan syariah telah mula diperkenalkan pada awal abad ke 20, sebelum pemerintahan Nadir Shah memperkasakan undang-undang itu pada tahun 1931.

Undang-undang syariah menjadi perkara utama terkandung dalam 110 perkara perlembagaan Afghanistan, membolehkan undang-undang syariah diterima pakai sebagai peraturan rasmi Afghanistan merangkumi kuasa mahkamah dan pentadbiran.

Jadi tidak menghairankan masyarakat Afghanistan sendiri sudah biasa dengan undang-undang bersifat syariah dalam urusan pentadbiran negara mereka, serta tidak mahu bertukar kepada sistem yang berbeza.

Walaupun kadar keyakinan masyarakat Afghanistan kepada undang-undang syariah sangat tinggi, mereka secara majoritinya atau 67% responden percaya undang-undang itu khasnya perkara yang melibatkan hukuman berpandukan masyarakat Islam - hanya patut dilaksanakan kepada orang Islam sahaja secara eksklusif.

Ketika zaman Raja Amanullah yang memerintah Afghanistan sekitar awal abad ke 20, beliau telah memperkenalkan beberapa perubahan ke atas undang-undang masyarakat mereka selepas mewarisi kuasa pemerintahan dari Raja Amir Abdul Rahman.

Semasa zaman Raja Amir memerintah Afghanistan, beliau memperkenalkan cukai yang hanya dikenakan khas kepada golongan bukan Muslim dikenali sebagai cukai jizya, mirip dengan sistem cukai yang telah diperkenalkan pemerintahan-pemerintahan Islam sebelum itu.

Raja Amanullah selepas menaiki takhta, cuba memperkenalkan beberapa perubahan dan salah satu sumbangan utama beliau kepada masyarakat bukan Islam, adalah dengan menghapuskan cukai tersebut seterusnya mengiktiraf kedudukan komuniti bukan Islam di Afghanistan.

Mereka diberikan kebebasan beragama serta diiktiraf tidak ada beza dengan penduduk Muslim Afghanistan yang lain.

Dalam satu penyelidikan yang dijalankan oleh Asia Foundation pada tahun 2019 melibatkan lebih 129,000 warga Afghanistan, sebanyak 74.5% daripada responden Afghanistan berasa bimbang dengan tahap keselamatan mereka di negara sendiri.

Apa yang agak membimbangkan, angka ini menampakkan peningkatan tahun ke tahun sejak tahun 2012, yang hanya mencatatkan peratusan 48.2%. Tidak diperjelaskan kenapa perubahan ini berlaku.

Antara aktiviti yang menimbulkan kegusaran di kalangan warga Afghanista yang menimbulkan rasa bimbang mereka adalah ketika menyertai pilihanraya, menyertai tunjuk perasaan atau terserempak dengan individu-individu dari kumpulan Taliban atau ISIS.

Rata-rata responden yang ditemui mengaku mereka lebih takutkan ISIS berbanding Taliban - walaupun mereka sendiri mengakui kadar risiko akan berdepan ancaman yang datang dari ISIS jauh lebih kecil berbanding gerakan Taliban.

Daripada 129 responden, 85.1% responden mengakui mereka tidak lagi merasa empati terhadap perjuangan Taliban dan hanya 13.4% masih menyokong dan percaya kepada perjuangan gerakan tersebut.

Ekoran daripada situasi perang yang telah membelenggu negara mereka sekian lama, taraf hidup penduduk Afghanistan agak terkebelakang disebabkan pembangunan ekonomi yang gagal dijalankan.

Mereka masih perlu mengukur kadar penambahbaikan status hidup dengan menggunakan pemilikan televisyen sebagai ukuran, di mana 69.3% isi rumah Afghanistan dilaporkan memiliki sekurang-kurangnya satu set televisyen.

Kadar pemilikan televisyen melibatkan isi rumah di negara itu sedang meningkat, khasnya di kawasan yang elok bekalan elektriknya. Purata pendapatan bulanan mereka juga rendah.

Daripada kesemua responden, 23.9% melaporkan purata pendapatan tidak melebihi AFN5,000 (RM247), 65.8% membawa pulang AFN5,001 ke AFN20,000 (RM247 ke RM985) dan 9% lagi mempunyai pendapatan melebihi angka AFN20,000. Adakah itu mencukupi?

Anda buatlah andaian sendiri berpandukan harga barangan keperluan di sana - 1kg beras di sana berharga AFN92, satu dozen telur AFN95, sebuku roti AFN31 dan 1kg daging segar AFN438.

Masyarakat barat melihat hukuman ke atas pencuri dan penzina iaitu hukuman potong tangan dan sebatan/rejaman batu adalah sesuatu yang barbarik atau kuno serta perlu ditinggalkan.

Dalam kaji selidik yang dijalankan badan Pew Research Centre, didapati majoriti antara mereka berpegang kepada prinsip bahawa kedua-dua kesalahan itu perlulah ditangani dengan hukuman berat sebegitu rupa.

81% masyarakat Afghanistan yang menjadi responden percaya pencuri layak dikenakan hukuman potong tangan sementara 85% percaya hanya hukuman sebat atau rejam setimpal dengan perbuatan zina.

Daripada keseluruhan individu yang dikaji selidik, 84% warga Afghanistan percaya hukuman berpandukan syariah akan membawa kebaikan kepada mereka sementara hanya 13% percaya sebaliknya.

Angka di negara kita tidak jauh berbeza dengan Afghanistan sebenarnya.

66% penduduk Muslim di negara kita bersetuju dengan hukuman potong tangan pencuri dan 60% percaya penzina perlu dihukum berat berdasarkan kajian Pew Research Centre itu.


Heligoland, Pulau Milik Jerman Yang Pernah Cuba Dimusnahkan Oleh British

Pada akhir Perang Dunia Kedua, tentera British mempunyai lebihan peluru dan bahan letupan yang cukup banyak. Maka, munculah idea tidak masuk akal untuk menggunakan lebihan peluru dan bahan letupan ini untuk kajian sains.

Dikatakan bahawa lebihan bahan letupan ini dapat digunakan untuk menjalankan eksperimen seismik dengan mengatur bebrapa siri letupan terkawal untuk menghasilkan gelombang seismik yang mempunyai kekuatan setanding dengan yang dihasilkan oleh gempa Bumi berskala kecil.

Adalah tidak praktikal untuk menjalankan eksperimen ini di England sendiri kerana ukuran kekuatan letupan yang diperlukan akan menyebabkan kerosakan pada harta benda struktur bangunan yang berdekatan. Oleh itu, mereka beralih ke Jerman. Ketika itu, British baru saja mengakhiri perang terbesar dalam sejarah manusia dengan Jerman.

Pada bulan Julai 1946, tempat pelupusan peluru berhampiran bandar Soltau, di utara Jerman, diletupkan sehingga menghasilkan gelombang seismik yanng boleh dirasai pada jarak hingga 50 km. Tetapi pihak British memerlukan sesuatu yang lebih besar. Oleh itu, mereka mula bersiap sedia untuk letupan bukan nuklear paling kuat di dunia yang akhirnya dikenali sebagai “British Bang”.

Sasaran utamanya? Mengembom dan memusnahkan sebuah kepulauan kecil luar pesisir pantai Jerman yang dikenali sebagai Heligoland.

Heligoland adalah kepulauan kecil yang terletak kira-kira 46 kilometer dari pesisir pantai Jerman di Laut Utara. Ia terdiri daripada dua pulau - pulau utama seluas satu km persegi, Hauptinsel dan pulau kecil yang tidak berpenghuni bernama 'Dune' di mana landasan penerbangan udara pulau itu berada.

Terdapat pemahaman umum bahawa nama "Heligoland" bermaksud "Tanah Suci" (dibandingkan dengan "heilig" dalam bahasa Belanda dan Jerman moden yang bermaksud "suci"). Selama berabad-abad lamanya beberapa teori alternatif telah diusulkan untuk menjelaskan namanya, dari Raja Denmark bernama Heligo hingga perkataan Frisian, hallig, yang bermaksud "pulau rawa garam".

Kerana lokasinya yang strategik, Heligoland mempunyai sejarah ketenteraan yang panjang. Awalnya diduduki oleh penggembala dan nelayan Frisian, pulau ini berada di bawah pemerintahan Duke Schleswig-Holstein pada tahun 1402 dan menjadi milik Denmark pada tahun 1714.

Pada tahun 1807, semasa perang Napoleon, Heligoland telah dirampas oleh armada British dan secara rasminya diserahkan kepada Britain pada tahun 1814. Pada tahun 1890, pulau itu dipindahkan ke Jerman sebagai pertukaran untuk Zanzibar dan wilayah Afrika lainnya.

Orang Jerman telah memindah keluar penduduk awam yang tinggal di pulau itu dan membangunkan pulau itu menjadi pangkalan tentera laut utama dengan pembinaan pelabuhan dan jeti kapal yang luas, kubu bawah tanah dan artileri pertahanan di pesisir pantai.

Pertempuran tentera laut petama, Perang Heligoland Bight, dilancarkan berhampiran pulau ini. Setelah Perang Dunia Pertama berakhir, penduduk pulau ini kembali dan pulau Heligoland menjadi tempat pelancongan yang terkenal untuk golongan kelas atasan Jerman.

Semasa era Nazi, pulau ini kembali dijadikan kubu angkatan tentera  laut dan beberapa kali mengalami siri pengeboman yang teruk dari pihak Pasukan Perikatan menjelang akhir Perang Dunia Kedua.

Dengan kekalahan Jerman, penduduk dipindahkan keluar dan British memutuskan untuk memusnahkan kubu yang tinggal, kubu bawah tanah dan pangkalan kapal selam dengan letupan yang sangat dahsyat dan pada masa yang sama merekodkan letupan tersebut dengan sensor seismik untuk sains.

Pada awal perang, pulau ini umumnya tidak terkesan oleh serangan bom. Melalui pembangunan Luftwaffe iaitu cabang perang udara Nazi semasa Perang Dunia Kedua, pulau ini telah kehilangan kepentingan strategiknya kerana pihak Nazi boleh melancarkan serangan dari jarak lebih jauh.

Pada 18 April 1947, Tentera Laut Diraja British telah meledakkan 6,700 tan bahan letupan yang mencipta awan cendawan hitam yang melengkung sejauh 6,000 kaki ke langit. Orang ramai di daratan yang berjarak 60 km daripada letupan tersebut diberi amaran untuk membuka tingkap mereka untuk mengelakkan letupan.

Guinness Book of World Records juga telah menyenaraikan letupan di Heligoland ini sebagai letupan bukan nuklear tunggal terbesar di dunia. Ledakan yang dihasilkan daripada tenaga letupan itu dikatakan setara dengan sepertiga dari yang dilepaskan oleh bom atom Hiroshima, menggegarkan pulau utama beberapa batu ke pangkalannya.

British pada awalnya menjangkakan pulau Heligoland akan musnah sama sekali. Pulau ini selamat tetapi bentuk fizikalnya berubah buat selama-lamanya. Bahagian hujung selatannya telah terbentuk kawah besar yang kini menjadi tempat pelancongan yang terkenal.

Tentera Udara Diraja British terus menggunakan pulau ini sebagai tempat pengeboman sehingga dikembalikan ke Jerman Barat pada 1 Mac 1952. Bandar, pelabuhan dan tempat mandi mandi di Düne dibina semula dan Heligoland sekali lagi menjadi tempat percutian.


Burung Merdu Ini Merupakan Burung Paling Berbisa di Dunia - Hooded Pitohui

Terdapat banyak serangga dan haiwan reptilia yang berbisa di seluruh dunia seperti lipan, ular, tebuan dan sebagainya. Namun, pernahkah anda mendengar tentang spesies burung yang berbisa dan beracun?

Walaupun kedengaran pelik tetapi ia sebenarnya wujud. Spesies burung yang dinamakan Hooded Pitohui atau Pitohui Bertudung ini adalah burung bersuara merdu yang terdapat di hutan hujan New Guinea, sebuah pulau di Lautan Pasifik Selatan di sebelah timur Indonesia.

Memang terdapat beberapa spesies burung yang mempunyai mekanisma tersendiri untuk mempertahankan diri daripada pemangsa tetapi spesies Hooded Pitohui ini mungkin merupakan antara paling berbahaya buat manusia.

Terdapat sebanyak enam spesies burung Pitohui yang dikenal pasti hidup di New Guinea tetapi spesies Hooded Pitohui adalah yang paling beracun dan berbisa.

Hooded Pitohui juga merupakan burung berbisa pertama yang didokumentasikan. Burung cantik ini berwarna merah di bahagian perut dan hitam di bahagian kepala.

Burung ini juga mempunyai kaki dan paruh yang kuat. Warna terang pada bulunya adalah seakan sama seperti haiwan berbisa lain di mana ia merupakan warna amaran. Hooded Pitohui juga diisytiharkan sebagai "Burung Paling Berbisa" oleh Guinness Book of World Records.

Kaki dan paruh yang kuat, boleh terbang serta berbisa merupakan satu kombinasi yang cukup bahaya. Selain  tidak mempunyai pemangsa semula jadi yang memburunya, manusia dan parasit juga menjauhi burung ini.

Maka, tidak hairanlah jika Kesatuan Alam Sekitar Antarabangsa melabelkan burung ini antara spesies yang paling tidak dikhuatiri akan terancam.

Pada tahun 1989, seorang pengkaji dari Akademi Sains California bernama Jack Dumbacher telah terbang ke Papua New Guines untuk mengkaji spesies-spesies burung di sana. Bagi menangkap burung, Jack telah memasang sejumlah jaring halus di antara pokok.

Suatu hari, dia mendapati terdapat sejenis burung dengan suara nyaring di perangkapnya. Tanpa dia mengetahui bahawa burung itu ialah Hooded Pitohui.

Ketika Jack cuba membebaskan burung itu daripada perangkap, ia telah mencakar jarinya. Jack merasakan luka yang sedikit itu lebih sakit berbanding biasa. Jack secara spontan memasukkan jarinya ke dalam mulut untuk meredakan kesakitan tetapi menjadi bertambah buruk apabila lidahnya terasa berdenyut dan seakan melecur.

Jack cuba bertanya kepada penduduk tempatan jika mereka mengetahui apa-apa mengenai hal itu. Penduduk tempatan menggelarkan Hooded Pitohui sebagai "Burung Sampah" kerana baunya yang busuk dan tidak sedap jika dimasak.

Mereka juga menasihati Jack supaya menjauhi burung itu kerana menyentuh bulunya sahaja boleh menyebabkan kegatalan dan penyakit pada kulit.

Jack membawa beberapa helai bulu pelepah burung itu balik ke Amerika untuk diuji lebih lanjut. Dia memberikan kepada ahli kimia bernama John Daly di Institut Kesihatan Negara.

Keputusannya mengejutkan John apabila dia mendapati bulu pelepah burung itu mengandungi bactrachotoxin iaitu alkalois steroid neurotoksik yang sangat kuat. Dos yang tinggi boleh menyebabkan seseorang itu lumpuh, terkena serangan jantung atau maut.

Bahan yang sama juga terdapat pada kulit katak beracun yang digunakan oleh orang asli Amerika Selatan dengan cara menyapunya pada mata anak panah.

Bactrachotoxin merupakan salah satu bahan semula jadi paling toksik yang diketahui sains. Apa yang menjadi tanda tanya, bagaimana bahan ini terdapat pada Hooded Pintohui tetapi tidak pada spesies burung lain.

Jack Dumbacher meneruskan kajiannya mengenai spesies burung unik ini. Dengan bantuan penduduk tempatan Papua New Guinea, Jack akhirnya menemui jawapannya.

Burung Hooded Pintohui memperolehi toksik bahaya ini melalui diet utamanya iaitu sejenis spesies kumbang bersayap lembut dari keluarga melyrid.

Walaupun misteri telah terjawab tetapi persoalan mengapa burung ini memilih untuk makan kumbang bertoksik tinggi ini masih membingungkan pengkaji.

Boleh difahami jika katak kecil di Amerika Selatan memakan kumbang ini supaya mereka dapat menggunakan bisa yang diserap untuk mempertahankan diri. Namun, bagi burung yang boleh terbang dan mempunyai paruh serta cakar yang kuat, ia hanya akan menjadikannya lebih berbahaya lagi.


Kisah Bagaimana Lelaki Jepun Hasilkan Industri Mi Segera Bernilai Bilion Dolar - Momofuku Ando

Pada tahun 1958, sejenis makanan baharu dicipta oleh seorang usahawan dengan matlamat untuk menamatkan kelaparan di Jepun.

Pencipta makanan ini tahu bahawa makanan ini mestilah sedap, tidak mudah rosak, mudah disediakan dan yang paling penting, murah.

Makanan yang dimaksudkan tidak lain dan tidak bukan adalah antara makanan paling popular ketika ini iaitu mi segera.

Malah, mi segegra juga menjadi makanan angkasawan di angkasa lepas.

Namun, tidak seperti sebahagian hasil ciptaan yang lain, mi segera tidak tercipta secara kebetulan.

Jadi, bagaimana ahli perniagaan berusia 48 tahun yang langsung tidak mempunyai pengetahuan tentang penghasilan mi memulakan industri bernilai berbilion dolar?

Momofuku Ando bukanlah seorang usahawan yang "biasa-biasa". Beliau mempunyai pelbagai pengalaman dalam bidang perniagaan, dari menjual tekstil hinggalah kepada perniagaan arang.

Malah pada satu ketika, beliau pernah menubuhkan sebuah sekolah serta terdapat buku kanak-kanak ditulis berkenaan dengan diri Ando.

Untuk lebih memahami bagaimana mi segera tercipta, kita perlu kembali ke tahun 1940-an di Jepun.

Selepas Perang Dunia Kedua, Jepun berhadapan dengan masalah kebuluran yang sangat meluas dan mengalami musim menuai terburuk dalam beberapa dekad.

Pada ketika itu, orang ramai kebuluran dan beratur untuk mendapatkan mi di gerai-gerai jalanan.

Disebabkan oleh undang-undang catuan yang ketat dan larangan menjual makanan jalanan, beribu-ribu pasar terbuka mula wujud.

Dianggarkan bahawa para pekerja kilang mendapat sebahagian besar sayur-sayuran mereka di pasaran gelap.

Pada ketika itu, Jepun sangat bergantung kepada gandum yang disediakan oleh Amerika Syarikat semasa pendudukannya.

Ramen dan gyoza, dua jenis makanan yang diperbuat daripada lebihan tepung gandum, dianggap sebagai "makanan stamina" kerana mengandungi kalori tinggi dan membuatkan anda kenyang.

Namun pada ketika itu, terdapat dorongan kuat untuk menggunakan gandum yang disediakan oleh AS untuk membuat roti.

Melihat situasi itu, Ando tertanya-tanya mengapa kerajaan Jepun tidak menggunakan sebahagian besar daripada tepung gandum itu untuk menghasilkan mi, makanan ruji di Jepun.

Beliau berkata, "Jika anda mengubah pemakanan, anda sebenarnya menghapuskan tradisi dan warisan budaya anda,".

Ando berpendapat bahawa ramen yang lebih mudah didapati dan lebih mudah disediakan boleh menjadi penyelesaian kepada masalah kelaparan Jepun.

Namun jawapan yang diterima Ando adalah, "Jika anda rasakan ia idea yang bagus, maka lakukannya sendiri".

Walaupun ia adalah idea yang sangat bernas, namun ini tidak mudah bagi Ando yang langsung tidak memiliki pengalaman menghasilkan mi.

Lebih sukar, Ando perlu mencari cara untuk menghasilkan makanan segera yang enak, mudah disediakan, boleh disimpan lama dan mampu dibeli oleh orang ramai.

(Makmal Momofuku Ando bersaiz 10 meter persegi yang digunakan untuk menghasilkan mi segera)

Selepas setahun bertungkus-lumus mencari formula dan melakukan eksperimen, akhirnya Ando berjaya.

Pada dasarnya, Ando mendapat inspirasi menghasilkan mi segera selepas melihat isterinya menghasilkan tempura.

Ando menyedari bahawa menggoreng adalah satu proses penting dalam penghasilan mi segera.

Menggoreng dapat menyingkirkan kelembapan, membuatkan ia boleh disimpan dalam jangka masa yang lama dan kemudian dihidrasi semula dengan air panas.

Apa yang menarik adalah ciptaan Ando ini bukanlah satu kebetulan, di mana Ando tahu bahawa mi segera akan berjaya dan beliau bekerja keras selama setahun untuk mencari jalan penyelesaian.

Melihatkan kembali tahun-tahun sebelumnya, Ando berkata: "Pengalaman kesusahan dan penderitaan menguatkan saya untuk berjaya dalam waktu-waktu kritikal,".

Pada tahun 1958, Ando melancarkan Chikin Ramen dan menukarkan nama syarikatnya kepada Nissin.

Ando memainkan peranan penting dalam percubaan jualan mi segera ini di mana beliau dilaporkan membuka gerai jualan di Tokyo untuk memberi peluang kepada pelanggan untuk mencuba produk baharu itu.

Pada mulanya, mi segera ini dijual dengan harga 5 kali ganda berbanding mi segar, namun disebabkan ianya sedap dan mudah disediakan, produk ini mendapat sambutan ramai.

Ia digelar "mi ajaib" kerana ia sedia untuk dimakan hanya dalam beberapa minit sahaja.

Perang Dunia Kedua telah tamat lebih dari sedekad, ekonomi Jepun mulai pulih, terdapat lebihan tepung gandum dan orang ramai kembali bekerja seperti biasa.

Ini adalah situasi yang sangat tepat bagi mi segera untuk mengecapi kejayaan mutlak.

13 juta bungkus Chikin Ramen terjual dalam tahun pertama dan jualan di Jepun melonjak, berkembang kepada berbilion jualan hanya dalam tempoh sedekad.

Ia menjadi semakin popular dengan puluhan syarikat mula mengeluarkan mi segera.

Pada tahun 1968, penjualan mi segera di Jepun dianggarkan mencecah 3.5 bilion bungkus dan Ando masih terlibat dalam penghasilannya.

Di usia 61 tahun, Ando cuba untuk membuatkan mi segera menjadi "lebih segera" iaitu dengan mencipta mi cawan.

Nissin memperkenalkan mi cawan pada tahun 1971 dan sama seperti Chikin Ramen, ia mendapat sambutan hangat.

Malah, ia tersangat popular sehinggakan Nissin tidak mampu memenuhi permintaan walaupun mereka menghasilkan 650,000 mi cawan setiap hari.

Hari ini, penjualan mi segera adalah lebih dari 2 kali ganda penjualan mi segera bungkus di Jepun. Walaupun pelbagai kejayaan dikecapi, Ando masih terlibat dengan syarikat beliau.

Pada tahun 1998, The Japan Times menulis, "Walaupun meraikan ulang tahun kelahiran ke-88 tahun, Ando masih berminat untuk mencipta variasi baru mi segera,".

Hari ini, beratus-ratus perisa mi segera diperkenalkan di Jepun setiap tahun dan ia bukannya mendapat sambutan di Jepun sahaja tetapi di seluruh dunia.

China adalah pasaran terbesar mi segera ketika ini di mana penduduk negara ini makan lebih dari 40 bilion hidangan mi segera setiap tahun.

Walau bagaimanapun, Korea Selatan mendahului dari segi pengambilan mi segera per kapita, dengan 75 hidangan per kapita setiap tahun.

Di Amerika Syarikat, Nissin Top Ramen diperkenalkan pada tahun 1972 dan 6 tahun kemudian, mi segera dikatakan mengancam untuk menggantikan televisyen sebagai eksport tertinggi Jepun ke Amerika Syarikat.

Kini, mi segera boleh ditemui hampir di semua kedai runcit dengan harga yang sangat murah dan lebih dari 100 bilion bungkus dimakan setiap tahun di seluruh dunia.

Malah, ia boleh dikatakan menjadi makanan ruji di Malaysia dan rakyat Malaysia merupakan antara yang paling banyak memakan mi segera di dunia.

Pada tahun 2020, Malaysia berada di kedudukan ke-13 dalam senarai "Permintaan Global Terhadap Mi Segera" dengan jumlah 1,570 juta hidangan mi segera untuk tahun berkenaan.

Jika dibahagikan dengan jumlah penduduk, jumlah pengambilan mi segera oleh seorang rakyat Malaysia adalah sekitar 48 bungkus setahun.

Dan jika anda tertanya-tanya, Ando akhirnya bersara di usia 95 tahun dan syarikat beliau iaitu Nissin melaporkan pendapatan sekitar RM18.1 bilion pada tahun 2020.

Nissin kini diterajui oleh anak Ando iaitu Koki Ando dan walaupun syarikat ini tersangat berjaya, Ando tidak pernah melupakan matlamat asalnya iaitu untuk menamatkan masalah kebuluran.

Pada tahun 1997, Ando membantu memulakan apa yang kini dikenali sebagai Persatuan Mi Segera Dunia, dengan matlamat untuk meningkatkan industri mi segera dan menyediakan bantuan makanan kecemasan.

Sejak penubuhannya, organisasi ini telah membantu menyumbangkan beratus-ratus ribu hidangan mi segera.

Malah Ando pernah berkata, "Kita tidak pernah terlambat untuk melakukan apa sahaja dalam hidup. Anda boleh membuat permulaan baharu walaupun pada usia 50 atau 60 tahun".

Penciptaan mi segera oleh Ando benar-benar mengubah cara pemakanan manusia selama-lamanya.


Masyarakat Ubang : Komuniti Nigeria Yang Bahasanya Berbeza Mengikut Jantina

Bahasa dikatakan mampu menyatukan kita. Ini kerana bahasa biasanya adalah elemen kemasyarakatan yang akan kita kongsi walaupun kita berbeza agama, bangsa, budaya dan juga jantina.

Sebut tentang jantina dan bahasa, pasti sangat aneh bukan sekiranya bahasa yang kita guna dibezakan mengikut jantina? Apabila bercakap tentang bahasa dan jantina, kita biasanya hanya merujuk kepada kelainan gaya percakapan, intonasi, tona dan jenis perkataan yang dipilih antara kedua-dua jantina.

Tetapi di satu daerah bernama Ubang yang terletak di negara Nigeria, masyarakat di situ mempunyai cara hidup yang unik di mana lelaki dan wanitanya mempunyai sistem bahasa yang berbeza antara satu sama lain.

Daerah Ubang terletak di antara dua gunung di sekitar Obudu. Kehidupan masyarakat di situ masih mengamalkan pertanian sebagai punca pendapatan utama dengan tanaman seperti keladi dan koko menjadi antara hasil bumi popular di situ.

Ubang dibentuk daripada gabungan tiga buah kampung, Okwersing, Ofambe dan Okiro. Ketiga-tiga komuniti di ketiga-tiga kampung masih cekal mengamalkan tradisi lama yang mereka warisi, di mana lelaki dan perempuan mengamalkan penggunaan bahasa yang berbeza.

Tetapi dalam masa yang sama, kedua-dua jantina mampu memahami antara satu sama lain!

Berdasarkan pegangan mereka, kedua-dua bahasa yang nyata berbeza dari segi dialeknya itu sama rata kedudukannya, tidak ada satu yang dianggap lebih baik dan penuturnya diajarkan untuk bangga mengamalkannya.

Ini disebabkan oleh pengaruh elemen kepercayaan agama yang membentuk dan mempertahankan tradisi itu dalam masyarakat mereka.

Kisah bagaimana amalan perbezaan bahasa ini bermula, berasas daripada kepercayaan mereka. Menurut kisahnya, masyarakat Ubang percaya semasa Tuhan mereka mahu menganugerahkan kebolehan berbahasa kepada manusia, Tuhan itu telah hadir ke Ubang terlebih dahulu.

Bagi membolehkan orang Ubang bercakap, Tuhan mereka memberikan satu bahasa kepada lelaki, satu bahasa khas kepada wanita.

Bagaimanapun, selepas menyedari sekiranya anugerah itu terus diberikan mengikut jantina hanya akan menyebabkan bahasa yang perlu dianugerahkan tidak mencukupi - Tuhan mereka membuat keputusan untuk hanya memberikan satu bahasa kepada kaum-kaum lain.

Orang Ubang bertuah kerana mereka menjadi satu-satunya kaum tunggal yang mendapat keistimewaan, diberikan dua bahasa berbeza mengikut jantina selepas Tuhan mereka turun ke bumi, di situ terlebih dahulu.

Hikayat ini menjadi pegangan rasmi orang Ubang, sehinggakan mereka menolak sebarang usaha untuk menyatukan kedua-dua bahasa.

Atas sebab itulah semua kanak-kanak Ubang akan dilatih mengikut bahasa yang telah ditetapkan untuk mereka sejak lahir. Sebarang usaha untuk melanggar pantang larang ini dipercayai hanya akan mengakibatkan kemurkaan Tuhan serta mengakibatkan seseorang itu mudah menjadi kelu.

Walaupun kepercayaan mereka berbunyi sedemikian rupa, pengaruh seorang ibu kepada anak lelakinya mengakibatkan ramai kanak-kanak lelaki lebih mudah terikut bahasa yang dikhaskan untuk wanita.

Mereka melihat proses transformasi bahasa kanak-kanak lelaki sebagai satu simbol kematangan individu. Semua budak lelaki hanya akan dianggap matang apabila mereka berjaya meninggalkan bahasa ibu mereka, berjaya menggunakan bahasa yang dikhaskan untuk kaum pria.

Dari segi usia, kanak-kanak lelaki yang berusia lebih 10 tahun dianggap sudah mampu bertutur bahasa lelaki. Sekiranya dia masih lagi menggunakan bahasa wanita, dia akan dianggap kurang normal berbanding kanak-kanak lain.

Ketika ini penggunaan bahasa unik yang hanya terhad dalam komuniti mereka, sedang berdepan ancaman penggunaan bahasa Inggeris yang meluas.

Sekolah-sekolah yang dihadiri pelajar dari Ubang menggunakan bahasa Inggeris sebagai pengantar, mengakibatkan semakin ramai pelajar sudah mula melupakan warisan mereka.

Anak-anak muda yang berhijrah keluar juga lebih selesa mengamalkan penggunaan bahasa Inggeris, sehingga mengakibatkan bilangan penutur asli bahasa itu semakin hari semakin berkurangan.

Air bagi lelaki disebut 'amie' sementara wanita 'banu.' Keledek pula dipanggil 'iri' oleh wanita, sementara 'ketung' oleh lelaki. Batu? Lelaki menggunakan 'okai' dan wanita pula 'koka.' Baju disebut 'nki' oleh lelaki sementara kaum hawa menggelarkannya 'ariga.'

Kami tidak tahu apa solusi yang mereka gunakan, dalam penerbitan bahan bertulis. Mungkin buku pun perlu diterbitkan dalam dua versi berbeza agaknya.

Ubang - The Nigerian Community Where Men and Women Speak Different Language


Berapakah Anggaran Kos Untuk Mendaki Gunung Everest?

Seperti mana yang kita sedia maklum, mendiang Datuk Magendran M. Munisamy merupakan rakyat Malaysia pertama yang berjaya sampai ke puncak Gunung Everest. Kumpulannya memulakan pendakian dari bahagian Selatan. Beliau tiba di puncak Everest pada 23 Mei 1997, jam 11:55 pagi waktu tempatan.

Beliau diikuti oleh N. Mohanada yang sampai di puncak beberapa minit kemudian pada pukul 12:10 malam. Kedua-dua pendaki gunung ini merupakan sebahagian daripada "Projek 97-Malaysia Everest" pertama yang dianjurkan bersama oleh Persatuan Pendakian Gunung Malaysia dan Kementerian Belia dan Sukan Malaysia.

Kedua-dua M. Magendran dan N. Mohanadas dianugerahkan gelaran "Datuk" oleh kerajaan negeri Pulau Pinang pada tahun 2010 untuk pencapaian pendakian Everest ini. Kedua-dua individu ini juga dianugerahkan gelaran "Datuk" dari pihak Persekutuan oleh YDP Agong Malaysia pada Jun 2011.

Kejayaan rakyat Malaysia ini sesuatu yang membanggakan kerana ia membuktikan bahawa rakyat Malaysia juga mampu untuk sampai ke puncak tertinggi dunia ini. Kami bukanlah ingin menulis panjang lebar mengenai kejayaan 2 individu ini. Namun, pernahkah anda tertanya-tanya, berapakah kos untuk mendaki Gunung Everest?

Sebilangan besar pendaki gunung akan mendaki ke puncak tertinggi di dunia ini pada bulan Mei. Terdapat jangka masa yang singkat, biasanya selepas 15 Mei ketika suhu lebih panas dan angin di kawasan tinggi yang dikenali sebagai aliran jet telah berkurangan dari kawasan pergunungan tersebut.

Ini adalah masa dalam setiap tahun apabila pendaki mempunyai peluang tertinggi untuk sampai ke puncak. Tempoh masa pendakian ini juga tepat sebelum musim tengkujuh. Pendaki biasanya berusaha untuk mengelakkan dari mengunjungi wilayah Everest ketika musim hujan kerana keadaan tersebut akan membuat jalur pendakian menjadi licin dan berbahaya.

Gunung Everest terletak tepat di sempadan antara Nepal dan Tibet. Terdapat banyak kemungkinan laluan tetapi kebanyakan pendaki Everest biasanya memilih antara dua - laluan selatan di Nepal dan laluan utara di Tibet. Pendaki yang menggunakan laluan dari selatan akan mengambil penerbangan ke ibu negara Nepal Kathmandu, kemudian terbang ke Lukla di mana pendaki mula mendaki ke Everest base camp (EBC).

Sebilangan besar syarikat yang menyediakan servis pendakian ini beroperasi di Nepal, kerana pendakian di Tibet dikatakan lebih mahal dan lebih terkawal dalam beberapa tahun kebelakangan ini.

Bayaran permit untuk puncak adalah $11,000 bagi setiap pendaki untuk musim pra-monsun di sebelah selatan Everest dan sedikit lebih murah di Tibet dengan harga sekitar $8000. Ini adalah caj tetap yang dikenakan kerajaan dan mereka juga mengenakan kos upah pegawai khas yang tugasnya adalah memantau ekspedisi dan memastikan peraturan dipatuhi dan setiap orang mempunyai permit pendakian.

Menurut seorang pendaki yang pernah sampai ke puncak, Alan Arnette, harga purata yang dibayar pada tahun 2017 adalah sekitar $45,000. Julat harga untuk pendakian standard dengan segala jenis bantuan bermula dari $28,000 hingga $85,000. Sekiranya pendaki mahukan trip pendakian khas sepenuhnya, kosnya boleh mencecah lebih dari $115,000.

Biasanya, kos ini termasuklah pengangkutan dari Kathmandu atau Lhasa, makanan, khemah perkhemahan, sokongan Sherpa dan tangki oksigen tambahan. Namun, harga ini sangat fleksibel kerana terdapat beberapa pilihan yang boleh dibuat oleh pendaki antaranya jenis makanan, penunjuk jalan sama ada dari Barat atau Sherpa tempatan dan banyak lagi faktor lain.

Sementara itu, bagi mereka yang mengambil risiko yang ekstrim (tiada penunjuk arah, tiada tangki oksigen dan sebagainya) dapat mengurangkan kosnya dengan harga di bawah $20,000. Ekspedisi yang hanya melibatkan kos logistik sahaja akan lebih murah tetapi anda perlu lebih berdikari sewaktu pendakian.

Kebiasaannya pendaki akan menggunakan khidmat penunjuk jalan atau "guide" dan kosnya juga tidak murah. Bagi yang memilih untuk menggunakan perkhimatan guide dari orang luar, kosnya lebih mahal berbanding menggunakan perkhidmatan guide dari orang tempatan sendiri.

Menggunakan perkhidmatan syarikat tempatan akan lebih murah kerana kos permit guide dari luar harus dimasukkan sekali, ditambah dengan gaji dan kos perjalanan mereka. Syarikat Barat boleh dikatakan mempunyai kos overhed yang lebih tinggi di negara mereka.

Sebilangan besar pendaki menggunakan oksigen dalam botol tetapi bagi sebilangan kecil yang tidak, itu adalah satu penjimatan. Sebotol oksigen berharga sekitar $465 dan kebanyakan pendaki menggunakan sehingga tujuh botol untuk satu-satu ekspedisi. Botol oksigen dianggap satu keperluan memandangkan peratusan oksigen yang rendah di puncak gunung.

Untuk pendakian dari bahagian selatan, harga dengan syarikat yang menggunakan khidmat guide Barat boleh mencapai $90,000 untuk perjalanan biasa dan jumlah ini didorong oleh nilai reputasi, perkhidmatan tambahan (contohnya nisbah Sherpa yang lebih tinggi kepada pendaki) dan kemudahan yang lebih maju di base camp dan camp 2.

Sebagai perbandingan sebuah syarikat Nepal yang menawarkan ekspedisi daripada laluan di sebelah selatan mungkin mengenakan bayaran sebanyak $35,000. Perbezaan yang cukup banyak. Di sisi utara pula harga untuk perjalanan dengan guide dari Barat masih lebih tinggi pada $45,000 - $60,000 sementara perjalanan dengan guide tempatan masih berada pada harga $30,000.00.

Perbezaan kos antara syarikat luar dan tempat ini telah menimbulkan kebimbangan mengenai tahap pembayaran upah untuk Sherpa dan standard keselamatan, serta masalah mengenai latihan profesional untuk guide tempatan yang merangkumi kursus berbahasa Inggeris.

Namun, ianya tidak sepatutnya menjadi kebimbangan kerana upah dan faedah Sherpa telah dipersetujui secara universal dengan standard keselamatan lebih tinggi sekarang. Semua syaarikat pengendali juga diminta untuk memberikan perlindungan nyawa, perubatan dan helikopter untuk semua kakitangan sekarang.


5 Epidemik Misteri yang Membingungkan Saintis Sehingga Kini

Sepanjang sejarah perubatan, ahli epidemiologi atau pengkaji epidemik (penyakit atau gangguan yang menghinggapi ramai orang dalam sesuatu daerah pada sesuatu masa) sering menemui kejayaan mengagumkan. Mereka dapat mengenal pasti punca, corak jangkitan, simptom serta penawar wabak.

Antara wabak popular yang berjaya dikenal pasti mereka adalah seperti Spanish Flu, kolera, cacar dan yang terkini iaitu Covid-19. Namun, terdapat juga kes di mana mereka gagal menemui jawapan walaupun sudah bertahun-tahun atau beberapa dekad melakukan kajian.

Berikut adalah lima wabak yang masih menjadi misteri dalam dunia perubatan dan saintifik.

Ia mula dikesan di Amerika Syarikat dan mereka yang tinggal di bahagian barat negara itu adalah yang paling terdedah kepada wabak ini. Sejak lebih 100 tahun yang lalu, penduduk Amerika menggelarkannya sebagai Demam Lembah atau Valley Fever.

Wabak ini sebenarnya adalah sejenis jangkitan kulat yang dikenali sebagai Coccidioidomycosis. Ia disebabkan oleh spora kulat yang terdapat pada debu tanah di mana kemudiannya dihidu ke dalam paru-paru.

Lonjakan kes di barat Amerika masih menjadi misteri. Kern County di California terutamanya menyaksikan peningkatan tertinggi pada awal tahun 1990-an dan awal tahun 2000-an.

Wabak ini juga telah melanda dua penjara di daerah itu menyebabkan kematian ramai banduan. Pada tahun 2011 sahaja, lebih daripada 20,000 kes wabak ini dilaporkan.

Sebilangan kecil jangkitan ini masih membingungkan doktor apabila ia boleh merebak ke bahagian anggota badan lain sehingga menyebabkan pembengkakan pada otak dan bahagian tubuh yang lain.

Setelah lebih 30 tahun kes polio terakhir dilaporkan di Amerika Syarikat, negara itu gempar apabila 20 kanak-kanak di California mengalami penyakit seumpama polio pada 2014.

Pusat Pengendalian dan Pencegahan Penyakit mengesahkan secara keseluruhannya terdapat 120 kes dikenal pasti di 34 negeri di Amerika. Mereka menggelarkan wabak yang menyebabkan kelumpuhan itu sebagai acute flaccid myelitis.

Mangsa yang dijangkiti wabak itu kebanyakannya remaja dan kanak-kanak. Mereka mengalami simptom seperti lemah otot, keabnormalan saraf tunjang dan kesukaran berjalan seperti polio. Namun, kesemua pesakit yang diuji didapati negatif polio.

Sebilangan penghidap pula diuji positif enterovirus D68 yang dipercayai doktor ada kalanya boleh menyebabkan kecacatan fizikal. Namun, secara spesifiknya punca penyakit itu masih menjadi misteri.

Antara tahun 1917 hingga 1925, hampir satu juta orang di seluruh dunia mengalami masalah yang tidak dapat difahami saintis sehingga kini. Penyakit itu dikenali sebagai encephalitis lethargica.

Penghidap penyakit ini boleh tertidur secara tiba-tiba sama ada ketika makan, berjalan atau bercakap. Malah, mereka boleh tidur selama berhari-hari lamanya seperti koma.

Penghidapnya biasanya akan mengalami simptom seperti demam teruk, sakit kepala, gangguan penglihatan serta tindak balas fizikal dan mental yang lambat.

Hampir separuh daripada pesakit meninggal dunia manakala sebahagian besar yang terselamat pula menunjukkan simpton seperti Parkinson dan gangguan mental.

Seorang pakar dari Vienna, Austria, bernama Constantin Von Enonomo mendapati terdapat pembengkakan hipotalamus di otak pesakit yang menghidap gangguan tidur encephalitis lethargica ini.

Kecelaruan Tik atau Tics Disorder adalah gerakan atau bunyi suara yang dilakukan seseorang berulang kali tanpa kawalan dan tidak dapat dihalang. Ia berpunca daripada masalah saraf yang dikenali sebagai SIndrom Tourette.

Keadaan ini menjadi seperti epidemik apabila ia mula menjangkiti ramai gadis remaja di Le Roy, New York, pada penghujung tahun 2011. Walaupun ia turut dijangkiti seorang budak lelaki dan seorang wanita dewasa tetapi sebilangan besar adalah gadis sekolah menengah.

Lebih membingungkan apabila tik ini berterusan secara misteri selama berbulan-bulan tanpa sebab yang jelas. Ibu bapa ketika itu muncul dengan pelbagai teori seperti kesan kilang berhampiran, pencemaran bahan kimia dan sebagainya.

Ahli psikologi pula beranggapan ia disebabkan tekanan dan histeria besar-besaran. Seorang pakar neurologi pula mendakwa ia disebabkan oleh PANDAS (pediatric autoimmune neuropsychiatric disorders associated with streptococcal atau gangguan neuropsikiatri autoimun pediatrik yang berkaitan dengan streptokokus).

Untuk masa ini, teori yang paling kerap digunakan sebagai punca gangguan tik adalahmanifetasi tekanan dalaman atau mental.

Histeria bukan sahaja berlaku di kalangan wanita. Malah, beberapa kali dalam sejarah dilaporkan berlakunya "histeria" misteri di kalangan lelaki yang dikenali sebagai Koro.

Koro adalah sejenis serangan panik dan ilusi di mana penghidapnya mendapati kemaluan mereka mengecut, masuk ke dalam badan atau hilang sama sekali. Koro kali pertama dikenal pasti ketika zaman China kuno.

Wanita juga mengalami Koro tetapi sedikit berbeza dan biasanya mereka mendapati puting buah dada mengecil atau masuk ke dalam. Koro dilaporkan berlaku di seluruh dunia.

Salah satu epidemik Koro yang terkenal berlaku di Singapura pada tahun 1967 apabila hampir 100 orang lelaki yang panik berjumpa doktor dalam sehari dan menyatakan kemaluan mereka mengecil atau hilang.

Namun, sebahagian doktor menolak Koro sebagai satu gangguan kerana ia berkemungkinan besar disebabkan oleh stigma budaya dan kebimbangan mengenai alat kelamin lelaki. Walau bagaimanapun, saintis masih belum mempunyai jawapan yang tepat mengenainya.


Kisah Tentera Elit Yang Terdiri Dari 300 Lelaki Gay

Ketika era Yunani kuno (kini Greece), hubungan sejenis diterima dalam masyarakat. Pasangan sejenis (terutamanya lelaki) sering menunjukkan kesetiaan yang tinggi terhadap satu sama lain sehingga Plato (ahli falsafah terkenal) mencadangkan pembentukan unit tentera yang terdiri sepenuhnya dari pasangan gay.

Dalam catatannya berjudul Symposium yang ditulis sekitar 370 SM, Plato menyatakan bahawa tentera yang terdiri sepenuhnya dari pasangan gay akan menjadi pasukan yang kuat dan tidak terkalah.

Dia percaya bahawa setiap orang dalam pasukan itu akan berjuang bermati-matian untuk memastikan keselamatan kekasih mereka terjamin ketika berperang. DIa mendakwa cinta akan menyebabkan seseorang itu mempunyai keberanian.

Sebenarnya, beberapa tahun sebelum Symposium ditulis, satu pasukan elit seumpama itu telahpun ditubuhkan. Sekitar tahun 378 SM, satu pasukan elit yang dikenali sebagai "Hieros Lokhos" atau dalam Bahasa Inggerisnya "Sacred Band of Thebes" dibentuk sebagai salah satu cabang tentera Thebes (kota di Yunani Tengah, kini dikenali sebagai Thiva).

Pasukan elit yang ditubuhkan oleh seorang jeneral bernama Gorgidas itu terdiri daripada 150 pasangan gay. Ini menjadikan keseluruhan jumlah ahli pasukan elit itu sebanyak 300 orang.

Untuk pengetahuan anda, pasukan elit ini tiada kaitannya dengan pasukan Spartan yang ketuai oleh Leonidas seperti dalam filem "300". Pertempuran antara tentera Leonidas dan Parsi itu berlaku 100 tahun sebelum Sacred Band of Thebes dibentuk.

Tugas pertama Sacred Band of Thebes adalah untuk menjadi barisan hadapan kepada tentera yang dipimpin oleh Chabrias (Jeneral Athen) menentang Agesilaus II (Raja Sparta) dalam Perang Boeotia (378–371 SM).

Pembentukan Sacred Band of Thebes ini bukanlah sekadar aksi publisiti sahaja. Mereka terlibat dan memenangi beberapa pertempuran penting bahkan memainkan peranan penting dalam membantu Thebes menjadi kota yang penting di Yunani.

Selain memenangi pertempuran menentang Raja Agesilaus II, pasukan elit itu juga memperolehi kejayaan dalam pertempuran terkenal lain seperti Pertempuran Tegyra (375 SM). Ketika itu, Sacred Band of Thebes bertempur sebagai unit tunggal (tidak bergabung dengan mana-mana unit lain).

Pada tahun 371 SM, mereka sekali lagi menang ke atas tentera Sparta dalam Pertempuran Leuctra. Ketika itu, Sacred Band of Thebes dipimpin oleh dua jeneral bernama Pelopidas dan Epaminondas (dipercayai sebagai pasangan kekasih).

Kemasukan dalam pasukan itu tidak terbuka kepada orang ramai. Gorgidas sendiri akan memilih 300 ahli unit elit itu berdasarkan merit dan kebolehan mereka tanpa mengira latar belakang.

Selain itu, setiap pasangan mempunyai ciri-ciri pasangan homoseksual Yunani pada waktu itu di mana kekasih yang lebih tua sebagai pasangan dominan manakala kekasih yang lebih muda sebagai pasangan pasif.

Pasangan yang diterima masuk juga perlu mengangkat sumpah untuk saling berbakti dan mencintai antara satu sama lain di Kuil Iolaus di Thebes. Iolaus adalah watas mitologi yang dipercayai anak saudara dan kekasih kepada Hercules (Yunani percaya bahawa Hercules adalah seorang biseksual).

Unit elit ini perlu berada dalam keadaan terbaik dan sentiasa bersedia jika dipanggil menyertai peperangan. Semasa tidak berperang, mereka sering menghabiskan masa melakukan latihan ketenteraan dan fizikal.

Bahkan, mereka juga dilatih untuk bergusti, menari (supaya mereka mempunyai kebolehan tambahan selain ketenteraan) dan menunggang kuda (Gorgidas merupakan bekas pegawai pasukan berkuda). Kebolehan Sacred Band of Thebes dikatakan setanding dengan pasukan elit Sparta.

Walaupun tidak pernah dikalahkan selama 40 tahun, Sacred Band of Thebes akhirnya kecundang pada tahun 338 SM. Ia berlaku ketika Pertempuran Chaeronea di mana Thebes dan Athens bergabung menentang tentera  Macedon (kini Macedonia) di bawah pimpinan Philip II dan anaknya, Alexander the Great.

Walaupun Sacred Band of Thebes sangat terlatih dan tidak terkalah tetapi mereka bukanlah lawan kepada tentera Macedon yang kuat. Ketika dikepung, Philip II memberi peluang kepada unit elit itu untuk menyerah kalah.

Namun, unit elit itu memilih untuk bertarung sehingga ke hujung nyawa. Kesemua 300 orang ahli Sacred Band of Thebes terbunuh dalam pertempuran itu. Malah, Philip II dilaporkan berasa sedih apabila unit elit legenda itu menjadi timbunan mayat yang tidak bernyawa.

Setelah unit elit itu dihapuskan, Thebes juga dikalahkan tentera Macedon. Dengan itu, berakhirlah penguasaan Thebes ke atas Yunani kuno. Sejak daripada itu, tiada lagi unit tentera elit yang ditubuhkan khas untuk tentera homoseksual.


5 Kesilapan Besar PH Yang Menghantui Pemikiran Rakyat

Mendapat mandat rakyat tidak semestinya membolehkan sesuatu gabungan itu kekal sebagai kerajaan. Itulah yang berlaku kepada Pakatan Harapan.

Kejatuhan gabungan itu membuktikan politik negara kita adalah sebuah kisah yang sangat sukar untuk dijangka apa penamatnya. Namun bagi penyokong Pakatan Harapan, mereka melihat gabungan itu tampak ada harapan cerah untuk kembali berkuasa.

Namun dalam masa sama, Pakatan Harapan atau PH dilihat kekal mengulangi kesilapan serupa yang menghantui reputasi mereka. Berikut adalah lima kesilapan PH yang masih berlaku, selepas tumbangnya gabungan itu dari tampuk kerajaan.

Selepas Tun Mahathir meletak jawatan seterusnya membawa kepada kejatuhan kerajaan Pakatan Harapan - sebenarnya masih ada peluang untuk mereka kembali memimpin negara. Malangnya semasa proses penamaan calon Perdana Menteri seperti diceritakan Tun Mahathir, individu di kalangan pemimpin PH gagal mencapai kata sepakat seperti yang telah dipersetujui, sebaliknya berpecah dua menamakan dua orang calon.

Perpecahan ini dipercayai menyumbang kepada pembentukan kerajaan di bawah gabungan baru Perikatan Nasional.

Situasi sama seakan berulang lagi selepas diberikan peluang untuk menamakan seorang saja calon bagi PM ke 9, PH sekali lagi kelihatan sukar untuk bersatu menamakan satu nama.

Sebaliknya sehingga saat terakhir, masih berlaku pergelutan di antara menamakan Datuk Seri Anwar Ibrahim dan juga Datuk Seri Shafie Apdal.

Keretakan dalaman yang berlaku kepada kerajaan PH sehingga keluarnya kumpulan yang diketuai Tan Sri Muhyiddin Yassin, berpunca daripada keengganan kumpulan itu menyokong proses peralihan kuasa daripada Tun Mahathir kepada penggantinya.

Malangnya, cengkaman Tun Mahathir masih terus mampu membayangi gerak langkah PH walaupun dia sendiri sudah bukan lagi sebahagian dari badan gabungan PH.

Tidak dinafikan perpecahan PH bermula daripada penarikan sokongan kumpulan Tan Sri Muhyiddin, namun PH sepatutnya berdiri teguh kembali bersatu di belakang bekas PM ke 7 itu.

Ini kerana beliau adalah satu-satunya individu dibuktikan mampu menandingi kelicikan berpolitik yang dipamerkan seteru PH yang kini dalam kerajaan. Malang bagi PH, pertaruhan mereka dalam aspek ini tampak kurang berhasil.

Jika anda mengikuti politik dalaman DAP, anda pasti sedar wujud dua kumpulan utama yang agak berbeza ideologi mereka di kalangan pimpinan tertinggi DAP.

Di satu pihak, mereka yang didakwa mahu mengekalkan DAP sebagai parti yang mengutamakan nasib kaum Cina sebagai kunci utama, sementara di satu pihak lagi, adalah individu-individu yang memegang ideologi berbeza - mahukan politik yang benar-benar merentasi bangsa; dilabelkan sebagai 'English Chauvinist.'

Sehingga kini DAP seakan-akan sukar untuk keluar daripada perang dalaman itu, mengakibatkan DAP sukar menentukan hala tuju jangka panjang mereka.

Selagi mana DAP bergelut dengan isu ini, PH akan terus berdepan kesukaran dalam menawan hati pengundi, yang berbelah bahagi sentimen mereka terhadap DAP. Tetapi bagaimana hendak menyelesaikan masalah ini sekiranya DAP sendiri lebih selesa duduk dalam ketidakstabilan sedemikian?

Dalam kegawatan kita berhadapan dengan pandemik, kita pasti mengharapkan agar pergelutan politik reda untuk sementara. Malangnya, gesaan agar Tan Sri Muhyiddin Yassin selaku PM ke 8 untuk mengundur diri terus kedengaran dari pihak kerajaan dan pembangkang.

Ketika berdepan tekanan ini, Tan Sri Muhyiddin sebelum meletakkan jawatan menawarkan 'gencatan senjata' yang ditujukan khas kepada pihak PH, agar dapat diwujudkan sebuah badan bi-partisan rentas parti yang boleh menggalas tanggungjawab mentadbir negara.

Tidak ramai menyedari perbincangan berkenaan tawaran itu sebenarnya sudah dilakukan untuk tempoh beberapa bulan sebelum tawaran itu dibuat, bagi menggariskan syarat-syaratnya yang dirangka oleh wakil kerajaan pusat dan pembangkang..

Tawaran itu turut merangkumi beberapa perkara yang diperjuangkan PH sekian lama seperti pengehadan penggal jawatan PM, pendaftaran undi 18 tahun dan beberapa perkara dasar lain yang cukup popular disentuh.

Namun hanya reaksi negatif dan keras diterima segelintir pemimpin PH yang terbuka untuk mempertimbangkan tawaran itu.

Mereka yang pro tawaran tersebut melihat tawaran itu sebagai satu peluang yang baik untuk PH terlibat secara langsung dalam gerak kerja melawan pandemik serta meluluskan dasar yang telah lama cuba diperkenalkan.

Pemimpin politik seperti Tony Pua dari DAP secara sinis mengkritik pimpinan PH atas keputusan mereka. Keputusan yang dibuat menurut Pua, hanya akan memperkuatkan lawan dan dalam masa yang sama langsung tidak memberi sebarang faedah kepada orang ramai.

Itulah yang sedang berlaku dalam arena politik kita. Sama ada perubahan pemegang jawatan Perdana Menteri ini bakal membawa manfaat kepada rakyat, belum kita ketahui - tetapi PH nyata tewas besar dalam percaturan kali ini.

Satu fakta yang sukar untuk penyokong PH nafikan - kejayaan mengambil alih tampuk pentadbiran kerajaan pada tahun 2018, adalah disebabkan X-Factor dibawa Tun Mahathir Mohamad.

Beliau berjaya membawa undi masyarakat Melayu yang sebelum itu enggan mengundi PH, memecahkan kebuntuan undian yang dialami PH sebelum itu.

Tetapi selepas mendapat kuasa, usaha sulit untuk mempercepatkan peralihan kuasa kepada Datuk Seri Anwar Ibrahim mula digerakkan sehingga membawa kepada kejatuhan PH dari pentadbiran.

Kenapa situasi ketidakstabilan sebegini perlu diwujudkan, sedangkan sebagai rakyat biasa - penulis melihat Tun Mahathir sedang elok mentadbir dan seharusnya diberikan masa lebih panjang untuk memperbaiki apa yang perlu diperhalusi.

Kebergantungan survival politics Pakatan Harapan semakin ketara sangat bergantung kepada nasib Datuk Seri Anwar Ibrahim, sedangkan realitinya dalam PH masih ramai individu lain yang turut sama layak diketengahkan.

Seperti yang kami katakan terlebih awal, desas-desus menyebut sebelum naik Datuk Seri Ismail Sabri sebagai PM ke-9, ada usaha dari pihak PH untuk menamakan Datuk Seri Shafie Apdal sebagai calon PM dari Pakatan.

Datuk Seri Shafie Apdal mempunyai reputasi yang cukup baik, berpengalaman luas dalam urusan pentadbiran serta secocok dengan jawatan seorang Perdana Menteri seandainya dia diberikan peluang. Beliau sendiri menyatakan peluang beliau untuk menang jawatan itu lebih tinggi sekiranya dia dinamakan sebagai calon PH.

Persoalannya - perlukah PH keluar daripada pengaruh Datuk Seri Anwar untuk mula mengorak langkah berbeza di masa hadapan atau wajib terus kekal dengan kepimpinan sama dalam percubaan-percubaan seterusnya?